title: Louis Renault (teollisuusmies)

text: Louis Renault matkusti Yhdysvaltoihin vuonna 1910 tutustuakseen maan sarjatuotannolliseen teollisuuteen eli fordismiin, jonka oli kehittänyt hänen kilpailijansa Henry Ford edullisen Ford T -automallin valmistukseen. Louisin tavoitteena oli kehittää sarjatuotantoa ja siten nostaa tuottavuutta Ranskan teollisuudessa, mutta tämä aikaansai vakavia sosiaalisia ja yhteiskunnallisia ongelmia. Louis kokikin ensimmäisen lakon vuonna 1913 tehtaassaan, jonka pinta-ala oli jo kasvanut 136 000 neliömetriin.


title: Louis Renault (teollisuusmies)

text: Ennen ensimmäistä maailmansotaa vuonna 1914 Renault'n tehtaissa työskenteli yli 5 000 työntekijää ja he valmistivat yli 4 200 ajoneuvoa vuodessa. Suurin osa henkilökunnasta kuitenkin mobilisoitiin sotaan ja korvattiin naisilla, jotka näin osallistuivat sotaponnisteluihin valmistamalla kuorma-autoja, ambulansseja, kantopaareja sekä yli 8 miljoonaa ammusta Ranskan armeijalle. Tehtaassa valmistettiin myös 14 500 lentokonemoottoria ympärysvaltojen käyttöön. Tehtaan valmistamat taksit tulivat tunnetuiksi, koska ne kuljettivat sodan aikana Pariisista yli 4 000 miestä Marnen rintamalle, ja tämä operaatio auttoi Ranskaa saavuttamaan ensimmäisen voiton taisteluissa saksalaisia vastaan.


title: Louis Renault (teollisuusmies)

text: Vuonna 1918 Louis Renault suunnitteli ja rakensi ensimmäisen kevyen konekiväärillä aseistetun panssarivaununsa ”Renault FT-17”. Vaunu takasi omalta osaltaan Ympärysvaltojen voiton vuonna 1918. Louis Renault'n osallistuminen ympärysvaltojen voiton varmistamiseen teki hänestä kansainvälisenkin sankarin ja lisäsi hänen tekemiensä ajoneuvojen tunnettuutta ympäri maailmaa. Sodan jälkeen hänelle luovutettiin Ranskan kunnialegioonan suurristi.


title: Louis Renault (teollisuusmies)

text: Louis Renault avasi ensimmäisen nykyaikaisen teollistuotantoliukuhihnansa vuonna 1922 ja vuonna 1929 hän avasi historiallisen suuren ja modernin tehdasrakennuksensa Seguin-saarella Boulogne-Billancourtissa. Tästä tehtaasta muodostui tunnus teollisen tuotannon kehitykselle ja työläisten yhteiskunnalliselle taistelulle. Louis osallistui tiukkaan kilpailuun kaikilla teollisuuden ja tekniikan rintamilla pahimman ranskalaisen kilpailijansa André Citroënin kanssa. Tämän kilpailun todellisia maksumiehiä olivat kuitenkin pienet autonvalmistajat.


title: Louis Renault (teollisuusmies)

text: Vuonna 1928 ranskalainen Jean Mermos ylitti Andit Renault'n Latécoère 25 -lentokoneella.


title: Louis Renault (teollisuusmies)

text: Vuoteen 1929 mennessä Renault'n merkki oli edustettuna kaikkiaan 49 maassa eri puolilla maailmaa, mutta yhdysvaltalaiset valmistajat hallitsivat 85 % maailman automarkkinoista. Louis Renault osti lentokoneita valmistaneen Chaudronin tehtaan, osallistui Air Francen perustamispääomaan sekä perusti postia ja rahtia kuljettaneen Air Bleu -yhtiön.


title: Louis Renault (teollisuusmies)

text: Kansanrintama saavutti voiton vuoden 1934 Ranskan kansalliskokouksen vaaleissa. Tällöin Renault’n työläisistä ja heidän tehtaastaan Boulogne-Billancourt’ssa tuli symboli työläisten etuja puolustaneen ammattiyhdistysliikkeen taistelussa. Samana vuonna tehtaiden tuotanto kuitenkin ylitti jo 61 000 ajoneuvoa.


title: Louis Renault (teollisuusmies)

text: Renault'n tehtaat olivat suurin aseiden ja sotamateriaalin toimittaja Ranskan armeijalle vuonna 1939. Toukokuussa 1940 Louis Renault lensi Yhdysvaltoihin nopeuttaakseen siellä tapahtunutta panssarivaunujen tuotantoa sekä estääkseen näin saksalaisten etenemistä. Mutta kaikki tämä oli aivan liian myöhäistä. Hänen poissaolonsa aikana Saksan Wehrmacht takavarikoi tehtaat, ja kun hän oli palaamassa Pariisiin, kaksi tehdasta oli jo määrätty korjaamaan panssarivaunuja. Näin Renault'n tehtaat olivat siirtyneet natsien hallintaan ja Daimler-Bentzin alaisuuteen. Tehdas kuitenkin toimi hidastuneella teholla. Tehtaiden tuotanto oli natsien hallinnon aikana vain puolet siitä, mitä tehdas tuotti yksinään Ranskan armeijalle vuoden 1939 aikana.


title: Louis Renault (teollisuusmies)

text: Maaliskuussa 1942 Renault'n tehtaat Boulogne-Billancourtíssa olivat ensimmäiset ja keskeiset kohteet Royal Air Forcen pommituksissa. Nämä pommitukset saivat tehtaat, Louis Renault’n elämäntyön, lähes toimimattomaan tilaan. Louis itse koki vakavia terveydellisiä ongelmia ja hänestä tuli lähes puhekyvytön eikä hän pystynyt enää ylläpitämään keskustelua eikä kirjoittamaan.


title: Louis Renault (teollisuusmies)

text: Pariisin vapauttamisen jälkeen Louis Renault'ta syytettiin yhteistyöstä (kollaboraatiosta) vihollisen kanssa. Eritoten lehdistö hyökkäsi yhtenä rintamana häntä vastaan. Lopulta hän meni vapaaehtoisesti vaikean sairauden murtamana 23. syyskuuta 1944, tuomarin luo, joka vangitutti hänet ja passitti Fresnesin vankilaan syytettynä kaupankäynnistä vihollisten kanssa.


title: Louis Renault (teollisuusmies)

text: Louisin terveys heikkeni nopeasti vankeuden aikana, hän ei saanut hoitoa ja häntä väitetään jopa pahoinpidellyn öisin. Lopulta hänet siirrettiin mielisairaalaan ja myöhemmin 9. lokakuuta Pariisin Saint-Jean-de-Dieu-klinikalle, jossa hän toipui hetkeksi koomasta ja mutisi vaimolleen sanat ”ja tehdas?”. Hän kuoli 67-vuotiaana 24. lokakuuta 1944.


title: Louis Renault (teollisuusmies)

text: Kenraali Charles de Gaullen johdolla väliaikainen hallitus teki asetuksen, jonka perusteella Renault'n tehtaat kansallistettiin 1. tammikuuta 1945, neljä kuukautta Louis Renault’n kuoleman jälkeen.


title: Danil Burkenja

text: Danil Burkenja (, s. 20. heinäkuuta 1978) on venäläinen yleisurheilija, jonka päälaji on kolmiloikka.


title: Danil Burkenja

text: Burkenja aloitti uransa pituushyppääjänä. Hän kilpaili lajissa Sydneyn olympialaisissa 2000, mutta karsiutui tuloksella 779. Seuraavana vuonna hän karsiutui Edmontonin MM-kisoissa. Münchenin EM-kisoissa 2002 hän hyppäsi viidenneksi tuloksella 790. Seuraavan vuoden Pariisin MM-kisoissa hän karsiutui.


title: Danil Burkenja

text: Burkenja vaihtoi päälajikseen vuonna 2004 kolmiloikan. Hän sijoittui samana vuonna seitsemänneksi Budapestin sisäratojen MM-kisoissa tuloksella 16,62, toiseksi Euroopan cupissa loikittuaan 17,28 ja voitti olympiapronssia Ateenan olympialaisissa tuloksella 17,48. Kauden lopussa hän oli toinen. Seuraavana vuonna Burkenja loikki Euroopan cupissa toiseksi, mutta karsiutui Helsingin MM-kisoissa. Vuonna 2006 hän sijoittui Göteborgin EM-kisoissa kuudenneksi ja yleisurheilun maailmancupissa viidenneksi. Osakan MM-kilpailuissa 2007 ja Pekingin olympialaisissa 2008 hän karsiutui loppukilpailusta. Valencian MM-hallikilpailuissa 2008 hän sijoittui kahdeksanneksi.


title: Danil Burkenja

text: Ulkoratojen Venäjän-mestaruuden Burkenja on voittanut pituushypyssä vuosina 2000–2001 ja kolmiloikassa vuosina 2004, 2006, 2008.


title: Marvin Zindler

text: Marvin Harold Zindler (10. elokuuta 1921 – 29. heinäkuuta 2007) oli yhdysvaltalainen televisioreportteri, joka teki vuosina 1973–2007 töitä KTRK-TV:lle Houstonissa, Teksasissa. Hänestä tuli tutkivalla journalismillaan yksi kaupungin tunnetuimmista mediapersoonallisuuksista. Zindler keskittyi kuluttajia lähellä olleisiin asioihin.


title: Marvin Zindler

text: Zindler kävi Pershing Middle Schoolin ja Lamar High Schoolin Houstonissa. Hän jatkoi opintojaan John Tarleton Agricultural Collegessa Stephenvillessä. Hän liittyi vuonna 1941 Yhdysvaltain merijalkaväkeen, mutta sai sittemmin vapautuksen palvelusta. Hän aloitti pitkäaikaisen uransa tiedotusvälineiden parissa vuonna 1943.


title: Marvin Zindler

text: Zindler oli vapaamuurari. Hänellä todettiin vuonna 1994 eturauhassyöpä, josta hän toipui. Myöhemmin hän kuitenkin sairastui haimasyöpään, joka aiheutti hänen kuolemansa 85 vuoden iässä heinäkuussa 2007.


title: Michel Serrault

text: Michel Serrault (24. tammikuuta 1928 – 29. heinäkuuta 2007) oli ranskalainen näyttelijä, joka esiintyi pitkälti yli sadassa elokuvassa. Niistä tunnetuimpiin lukeutuu "Hullujen häkki" ("La Cage aux Folles") vuodelta 1978.


title: Michel Serrault

text: Serrault tuli tunnetuksi myös teatterista. Hän voitti parhaan miesnäyttelijän César-palkinnon vuosina 1979, 1982 ja 1996. Hän jatkoi uraansa näyttelijänä 2000-luvulle saakka. Hänellä oli vaimonsa Nitan kanssa lapset Nathalie ja Caroline; Nathaliesta tuli näyttelijä, mutta Caroline kuoli liikenneonnettomuudessa vuonna 1977.


title: Michel Serrault

text: Serrault kuoli pitkällisen sairauden jälkeen kotonaan Normandiassa heinäkuussa 2007.


title: Pagan’s Mind

text: Pagan's Mind on norjalainen metalliyhtye. Se perustettiin Skienissä, Telemarkissa vuonna 2000, ja tähän mennessä yhtyeeltä on julkaistu neljä studioalbumia. Niistä kolmas, "Enigmatic : Calling" (2005) nousi heti Norjan albumilistan 15. sijalle.


title: Same as It Ever Was

text: Same as It Ever Was on House of Painin toinen albumi, ja se julkaistiin 28. heinäkuuta 1994. Singleinä julkaistiin "On Point, Who's The Man" ja "Word Is Bond".


title: Karppikalat

text: Karppikalat ("Cypriniformes") on suuri ja monimuotoinen, lähinnä makeissa vesissä elävien viuhkaeväisten kalojen lahko. Karppikaloja tunnetaan noin 3860 lajia, ja lahko on toiseksi suurin kaikista selkärankaisten lahkoista ahvenkalojen jälkeen. Karppikaloja esiintyy Euroopan, Aasian, Afrikan ja Pohjois-Amerikan järvissä, joissa ja vähäsuolaisissa murtovesissä ja ne ovat luonteenomaisimpia näiden alueiden sisävesikaloista. Koko maailman tunnetuista makean veden kaloista noin 30 % kuuluu tähän lahkoon.


title: Karppikalat

text:
Runsaslukuisin karppikalojen heimo on särkien heimo ("Cyprinidae"), johon kuuluu noin 2700 lajia. Muita heimoja ovat levänuoliaiset ("Gyrinocheilidae"), johon kuuluu neljä lajia, imukarpit ("Catostomidae") noin 70 lajeineen, piikkinuoliaiset ("Cobitidae") yli sadan lajin voimin, kivennuoliaiset ("Nemacheilidae", n. 340), imunuoliaiset ("Balitoridae", 140) sekä koskibarbit ("Psilorhynchidae").
Karppikalojen alkukotina pidetään Etelä-Aasiaa, jossa edelleen valtaosa lajeista elää. Sieltä ne ovat levinneet ympäri maailmaa lukuun ottamatta Australiaa ja Etelä-Amerikkaa.


title: Karppikalat

text:
Karppikalojen leuat ovat hampaattomat. Sen sijaan niillä on nieluhampaat, jotka jauhavat ruoan nielun katossa olevaa sarveisaineista levyä vasten.
Karppikalojen ruumis on sukkulamainen, yleensä sivuilta hieman litistynyt, ja suu sijaitsee kuonon kärjessä. Tästä yleisestä ruumiinrakenteesta on poikkeuksiakin.


title: Karppikalat

text: Koko on yhtä vaihteleva kuin ulkomuotokin. Suurin karppikala jättibarbi ("Catlocarpio siamensis") kasvaa jopa kolmemetriseksi ja pienin, eräs eteläaasialainen laji, vain 12-millimetriseksi.


title: Karppikalat

text: Suomen karppikalalajeja ovat muiden muassa särki, säyne, salakka, lahna, ruutana, sorva ja kivennuoliainen.


title: Spike Milligan

text: Terence Alan Patrick Seán ”Spike” Milligan (16. huhtikuuta 1918 Ahmednagar, Brittiläinen Intia – 27. helmikuuta 2002 East Sussex, Englanti) oli irlantilainen koomikko, kirjailija, näyttelijä, muusikko ja runoilija. Parhaiten hänet muistetaan BBC Home Servicen humoristisesta radio-ohjelmasta "The Goon Show", jossa hän esiintyi vuosina 1951–1960 Peter Sellersin ja Harry Secomben kanssa. Ryhmään kuului vuoteen 1953 asti myös Michael Bentine.


title: Spike Milligan

text: Milligan aloitti radiossa 1940-luvun lopulla. Hän kirjoitti radioon "The Goon Show’n" kaltaisia sketsisarjoja. Usein radionäytelmät olivat varsin musiikkipitoisia ja niistä paistoi läpi Milliganin musiikkiharrastukset. "The Goon Show’ssa" hän toimi Sellersin ja Secomben kanssa sen perustamisesta lähtien. Radiouransa Milligan lopetti vasta vuonna 1987, joten hän teki radiotöitä lähes 40 vuotta. Vuonna 2004 tehdyssä Peter Sellersin elämäkertaelokuvassa "The Life and Death of Peter Sellers" Milligania näytteli Edward Tudor-Pole.


title: Spike Milligan

text: Milligan kirjoitti jo lapsena runoja, ja myöhemmin hän julkaisi säännöllisesti runollisia äänilevyjä. Hän kirjoitti usein Sellersin ja Secomben kanssa parodioita The Beatlesin kappaleista. Milligan osasi soittaa ainakin saksofonia, pianoa, trumpettia ja kitaraa.


title: Spike Milligan

text: Milligan oli naimisissa kolmesti. Ensimmäisestä avioliitosta June Marlow’n kanssa Milligan sai kolme lasta ja toisesta avioliitosta Patricia Milliganin kanssa yhden. Avioliittojen ulkopuoliset suhteet mukaan luettuna Milliganilla oli kuusi lasta. Hän kärsi toistuvista vaikeista masennuskausista huolimatta menestyksekkäästä urastaan koomikkona.


title: Ferenc Farkas

text: Ferenc Farkas (15. joulukuuta 1905, Nagykanizsa – 10. lokakuuta 2000, Budapest) oli unkarilainen säveltäjä.


title: Ferenc Farkas

text: Farkas opiskeli Budapestin musiikkiakatemiassa 1922–1927 ja sitten Roomassa Ottorino Respighin johdolla 1929–1931. Vuosina 1932–1936 hän toimi elokuvamusiikin säveltäjänä Wienissä ja Kööpenhaminassa. Palattuaan Unkariin hän sai vuonna 1949 nimityksen Budapestin Franz Liszt -musiikkiakatemian professoriksi. Hän jäi tästä virasta eläkkeelle vuonna 1975.


title: Ferenc Farkas

text: Farkasilla oli uransa aikana useita maineikkaiksi muusikoiksi nousseita oppilaita, kuten unkarilaiset säveltäjät György Kurtág (s. 1926), Emil Petrovics (1930–2011), Zoltán Jeney (s. 1943) ja György Ligeti (1923–2006). Farkasin tuotanto on tyylillisesti monipuolinen; siihen kuuluu mm. näyttämö- (myös oopperamusiikkia), orkesteriteoksia sekä lauluja, joihin vaikutti hänen kiinnostuksensa runouteen. Hän sai mm. kaksi Kossuth-palkintoa vuosina 1950 ja 1991. Hänestä tehtiin vuonna 1984 Italian "Cavaliere al Merito".


title: Ferenc Farkas

text: Farkas kuoli Budapestissa pari kuukautta ennen kuin olisi täyttänyt 95 vuotta.


title: Antai-ji

text: Antai-ji () on zen-buddhalainen luostari, joka kuuluu sōtō-koulukuntaan. Se sijaitsee Hyōgon prefektuurissa Japanissa. Luostari ottaa vastaan sekä lyhyt- että pitkäaikaisia vieraita muulloin paitsi talvella, jolloin luostari on vuorilla lumen saartamana.


title: Antai-ji

text: Antai-ji perustettiin vuonna 1923 luostariksi, jossa voisi opiskella shōbōgenzōta. Tuohon aikaan luostari sijaitsi Pohjois-Kiotossa, ja monet johtavat tutkijat opiskelivat siellä. Toisen maailmansodan aikaan luostari oli tyhjillään. Vuonna 1949 Kōdō Sawaki (1880–1965) ja Kōshō Uchiyama (1912–1998) muuttivat Antai-jiin ja tekivät siitä harjoituspaikan puhdasmuotoiselle ja pelkistetylle zazenille. 1960-luvun lopulla luostari tuli tunnetuksi sekä Japanissa että ulkomailla zazen-harjoituksistaan.


title: Antai-ji

text: Lisääntynyt vierailijoiden määrä ja uusien talojen rakentaminen temppelin ympärille aiheutti melua, joka teki zazenin harjoittamisen Kiotossa hankalaksi. Apotti Kōhō Watanabe (s. 1942) päätti muuttaa Antai-jin nykyiselle paikalleen Hyōgon prefektuurin Shinonsenin kaupunkiin vuorten hiljaisuuteen. Apotin tavoitteena oli saada luostari jälleen omavaraiseksi. Edellinen apotti, Shin'yū Miyaura (1948–2002) varjeli hiljaista zazen-elämää ja omavaraisuutta kunnes kuoli äkillisesti helmikuussa 2002. Hänen oppilaansa, Saksasta kotoisin oleva Muhō Noelke (s. 1968) jatkaa luostarin johtajana.


title: Antai-ji

text: Luostarissa voi vierailla talvikautta lukuun ottamatta. Vierailu on maksuton. Jokainen vieras osallistuu luostarin päiväohjelmaan ja tekee työtä munkkien rinnalla. Normaali päiväohjelma sisältää kaksi kahden tunnin zazen-istuntoa, tunnin verran siivousta ja 4–6 tuntia maatöitä, kuten riisin ja vihannesten viljelyä. Aamu alkaa kello neljältä ensimmäisellä istunnolla. Työtä tehdään aina kolme päivää, joiden jälkeen on yksi vapaapäivä. Miehet on majoitettu luostarirakennuksen toiseen kerrokseen ja naiset ensimmäiseen. Pariskunnat eivät ole tervetulleita luostariin. Luostarin ruoka ei ole pelkästään kasvisruokaa, ja se perustuu osittain läheisen Hamasakan kylän asukkaiden lahjoituksiin.


title: Riccardo Cassin

text: Riccardo Cassin (2. tammikuuta 1909 – 6. elokuuta 2009) oli italialainen vuorikiipeilijä. Hän lukeutuu 1900-luvun tunnetuimpiin; uransa aikana hän teki kaikkiaan noin 2 500 valloitusta, joista yli sata oli historian ensimmäisiä. Hän julkaisi useita vuorikiipeilyä käsitteleviä kirjoja.


title: Perinnöllinen monarkia

text: Perinnöllinen monarkia on monarkian muoto, jossa kruunu siirtyy hallitsijaperheen jäseneltä toiselle. Esimerkiksi kuninkaan tai kuningattaren kuollessa tai luopuessa kruunusta muusta syystä siirtyy valta seuraavalle sukupolvelle. Uusi hallitsija valitaan jonkin käytännön mukaisesti entisen hallitsijan lasten joukosta. Lapsen kuollessa valta siirtyy tämän lapselle tai jos lapsia ei ole, veljelle, sisarelle, veljenpojalle, serkulle tai muulle sukulaiselle. Perinnöllisissä monarkioissa kruununperimysjärjestys säädetään yleensä lailla. Nykyisin yleisin valintatapa pohjautuu jollain tapaa esikoisuuteen, mutta aiemmin on käytetty myös muita valintaperusteita.


title: Perinnöllinen monarkia

text: Periytyvissä monarkioissa on ollut eroavaisuuksia sen suhteen ovatko tyttäret tasa-arvoisia poikien kanssa.


title: Joseph Tal

text: Joseph Tal (; s. Joseph Grünthal; 18. syyskuuta 1910 – 25. elokuuta 2008) oli israelilainen säveltäjä.


title: Joseph Tal

text: Tal syntyi nykyisin Puolaan kuuluvassa Pniewyssä (), silloisessa Saksan keisarikunnassa. Pian syntymänsä jälkeen hän muutti perheineen Berliinin. Perheen isä Julius työskenteli juutalaistutkimuksen korkeakoulussa (). Joseph Tal pääsi Berliinissä musiikkiopistoon, jossa hänen lukuisien opettajiensa joukossa olivat muiden muassa Paul Hindemith, Max Trapp ja Heinz Tiessen. Talin saatua opintonsa päätökseen hän meni naimisiin tanssija Rosie Löwenthalin kanssa.


title: Joseph Tal

text: Natsit nousivat valtaan vuonna 1933. Vuotta myöhemmin (1934) Tal muuttikin oman perheensä kanssa pysyvästi Palestiinaan. Hän oli opiskellut jo Saksassa valokuvausta ja työskentelikin alalla Palestiinassa jonkin aikaa. Pian hän kuitenkin omistautui musiikille. Asuttuaan alueella eri paikoissa hän asettui Jerusalemiin, jossa hän soitti pianoa sekä harppua ja opetti pianonsoittoa.


title: Joseph Tal

text: Tal erosi vaimostaan vuonna 1937. Hän alkoi opettaa Jerusalemin musiikkiakatemiassa ja toimi jopa sen johdossa 1940–1950-lukujen vaihteessa. 1950-luvun alussa Tal aloitti pitkän uransa Jerusalemin heprealaisessa yliopistossa. Hän meni vuonna 1940 naimisiin toisen vaimonsa, kuvanveistäjä Pola Pfefferin kanssa.


title: Joseph Tal

text: Talista tuli ahkera luennoitsija. Hän muun muassa edusti Israelia Nykymusiikin kansainvälisessä yhteisössä (). Hän osallistui kansainvälisiin konferensseihin ja oli Berliinin taideakatemian () jäsenenä. Vaikka hän toimi vielä myöhemmälläkin iällään pianistina ja kapellimestarina, hänen nykyinen merkittävyytensä perustuu pitkälti hänen työhönsä säveltäjänä. Hän osallistui vanhuudessaan "Talmark"-tutkimusprojektiin, jonka tarkoituksena oli kehittää uusi nuotinnusjärjestelmä. Vaikka hänen näkönsä heikkeni, hän jatkoi sävellystyötään ja kirjoitti kolmannen omaelämäkertansa.


title: Joseph Tal

text: Tal kuoli luonnollisesti Israelissa 97-vuotiaana. Hänet haudattiin Ma'ale HaHamishaan. Hänen teoksiaan on julkaissut lähinnä Israel Music Institute, ja arkistoa pitää Israelin kansalliskirjasto.


title: Joseph Tal

text: Tyylissään Tal oli uskollinen eurooppalaiselle taustalleen. Monesti hänen teoksiinsa vaikuttivat raamatulliset ja juutalaishistorian aiheet. Hänen teoksensa näyttävät usein lähinnä atonaalisilta, mutta vaikka tämä olisi tuotannossa hallitseva ominaisuus, vaihteli Talin tyyli huomattavastikin hänen eri elämänsä vaiheissa. Hän hyödynsi myös kaksitoistasäveljärjestelmää.


title: Joseph Tal

text: Tyylillisesti Tal oli monipuolinen säveltäjä. Hän sävelsi useamman oopperan. Sinfonioita hänellä on kuusi ja jousikvartettoja kolme. Lisäksi hän sävelsi muun muassa pianokonserttoja, muita konserttoja ja kamarimusiikkia erilaisille kokoonpanoille. Kamarimusiikissa Tal käytti vaihtelevia kokoonpanoja. Osa niistä on perinteisiä. Esimerkkinä tästä on pianotrio. Eräät teokset taas ovat epätavallisemmille kokoonpanoille, kuten pianon ja tuuban yhdistelmälle.


title: Joseph Tal

text: Vokaalimusiikkia Tal sävelsi runsaasti. Hänen vokaalimusiikkituotantonsakin on vaihteleva. Hän käytti sekä laulusolisteja että kuoroa. Osassa vokaalimusiikkiteoksista on myös soitinsäestys. Myös elektroninen musiikki on edustettuna hänen tuotannossaan, ja lisäksi sitä kuullaan eräissä hänen säveltämissään oopperoissa. Hän oli kiinnostunut elektronisen musiikin mahdollisuuksista ja sai jopa UNESCO:n avustuksen elektronisen musiikin tutkimusta varten.


title: Joseph Tal

text: Talin ura säveltäjänä oli pitkä. Varhaisimmat esitetyt teokset ovat 1930-luvulta.


title: Joseph Tal

text: Tal sai taiteellisesta työstään lukuisia palkintoja ja huomionosoituksia. Tärkeitä ovat muiden muassa Berliinin taideakatemian jäsenyys (1969), Israelin valtiopalkinto (1970), Berliinin kaupungin taidepalkinto (1975), Yhdysvaltain taide- ja kirjallisuusakatemian kunniaulkomaalaisjäsenyys (1981), Wolfin palkinto (1982), ensimmäisen luokan Bundesverdienstkreuz (1985), Ordre des Arts et des Lettres'n komentajuus (1985), Tel Avivin yliopiston kunniatohtorinarvo (1993), Jerusalemin kaupungin Yakir Yerushalayim -palkinto (1995), Hampurin musiikin ja teatterin korkeakoulun kunniatohtorinarvo (1996) ja Jerusalemin heprealaisen yliopiston kunniatohtorinarvo (1998).


title: We Die Young

text: We Die Young on yhtyeen Alice in Chains single EP. Se julkaistiin heinäkuussa 1990.


title: We Die Young

text: Kappaleen "We Die Young" musiikkivideo sisältää yhtyeen soittamassa samalla kun ihmisiä hukkuu omaan vereensä.Kappaleet "We Die Young" ja "It Ain't Like That" ovat myös Alice in Chainsin ensimmäisellä albumilla "Facelift". Demo kappaleesta "Killing Yourself" julkaistiin myöhemmin boksilla "Music Bank".


title: Riista- ja kalatalouden tutkimuslaitos

text: Riista- ja kalatalouden tutkimuslaitos eli RKTL oli vuonna 1971 perustettu tutkimuslaitos, jonka tarkoituksena oli tuottaa tieteellistä tietoa riistasta, porosta ja kalasta ja näiden hyödyntämisestä, sekä huoltaa luonnon monimuotoisuutta näiden tutkimusten ja vesiviljelyn keinoin. Vuonna 2006 laitoksessa oli lähes 320 työntekijää, ja sen budjetti oli 23 miljoonaa euroa.


title: Riista- ja kalatalouden tutkimuslaitos

text: Laitoksen toiminta erillisenä virastona päättyi vuoden 2015 alussa, kun Maa- ja elintarviketalouden tutkimuskeskus, Metsäntutkimuslaitos ja Riista- ja kalatalouden tutkimuslaitos yhdistettiin Luonnonvarakeskukseksi. Vanhat RKTL:n toiminnot on sijoitettu pääosin Luonnonvaraksekusken yksiköihin "Luonnonvarat ja biotuotanto" ja "Vihreä teknologia".


title: Riista- ja kalatalouden tutkimuslaitos

text: Pääasiallisesti RKTL:n tehtäviin sisältyi riista- ja kalavarojen arviointi, ennustaminen ja tilastointi sekä kalakantojen monimuotoisuuden kunnossapito. Laitos siis seuraa ja yrittää parantaa kala- ja riistakantoja. Hankitun tiedon avulla pyritään käyttämään kalaa ja riistaa kestävän käytön periaatteella. Laitos vaikutti muun muassa EU:n erilaisissa tutkimusprojekteissa.


title: Riista- ja kalatalouden tutkimuslaitos

text: RKTL:n päätoimipaikka sijaitsi Helsingissä.


title: Riista- ja kalatalouden tutkimuslaitos

text: Elinkeino- ja yhteiskuntatutkimuksen tavoite oli tuottaa tutkimustietoa kalaan, riistaan ja poroon liittyvistä elinkeinoista, taloudesta ja yhteiskunnallisista ilmiöistä. Tärkeä osa elinkeino- ja yhteiskuntatutkimusta on riista- ja kalataloudellisten tilastojen tuotanto.


title: Riista- ja kalatalouden tutkimuslaitos

text: Kalantutkimuksen päätavoite on tuottaa eri tarkoituksiin liittyvää tietoa kaloista, niiden hoidosta ynnä muusta niihin liittyvistä asioista. Kalojen lisäksi tutkimus koskee myös rapuja, sekä erilaisten ympäristötekijöiden vaikutusta kala- ja rapukantoihin. Myös kalavesien hoitoa painotetaan.


title: Riista- ja kalatalouden tutkimuslaitos

text: Toiminta on käytännössä ositeltu kalavarojen arviointiin, kalakantojen hoitotutkimuksiin ja kalojen ympäristötutkimuksiin. Käytössä on siis kolme tutkimuskokonaisuutta. Näiden lisäksi on raputalousohjelma ja kalakantojen istutushoidon tutkimusohjelma, jotka ovat kalatutkimuksen tutkimusohjelmat.


title: Riista- ja kalatalouden tutkimuslaitos

text: Omien tutkijoiden ohella tutkimus hyödyntää ammattikalastajien saalismääriä muun muassa kantoja määriteltäessä. Tutkimus on lisäksi tiiviissä yhteistyössä EU:n näytteenottohankkeen kanssa.


title: Riista- ja kalatalouden tutkimuslaitos

text: Riistantutkimuksen päätarkoitus on periaatteessa sama kuin kalantutkimuksen, mutta tutkimuksista saadut tiedot käytetään vastaavasti riistanhoitoon ynnä muihin riistaan liittyviin asioihin. Riistakantojen suuruudenseuranta on tärkeää erityisesti metsästyksen suunnittelun kannalta.


title: Riista- ja kalatalouden tutkimuslaitos

text: Riistakantojen kestävä hyödyntäminen edellyttää luotettavaa tietoa eläinlajien määrästä sekä niiden lisääntymisestä. Populaatioiden luontaista vaihtelua on toki tutkittu pitkään, mutta siitä tulee jatkuvasti lisää hyödyllistä tietoa tutkimusten kautta. Tietovarasto laajenee tätä kautta.


title: Riista- ja kalatalouden tutkimuslaitos

text: GPS-tekniikasta on riistantutkimukselle suuri hyöty. Sitä käytetään hyödyksi muun muassa suurpetotutkimuksissa.


title: Riista- ja kalatalouden tutkimuslaitos

text: Porontutkimuksen tavoitteena on tuottaa tietoa hyödynnettäväksi porojen ja porotalouden hoidossa sekä soveltaa tietoa myös muilla tavoilla. Tutkimusten avulla olisi tarkoitus kehittää poronhoidosta taloudellisesti ja sosiaalisesti kestävää.


title: Riista- ja kalatalouden tutkimuslaitos

text: Porolaitumet, porokanta ja poronhoito ovat porontutkimuksen keskeisimmät alueet, joihin panostetaan hieman muita enemmän. Laiduntutkimuksissa on tarkoitus tutkia muun muassa laidunten määrää sekä esimerkiksi maankäytön vaikutuksia laiduntamiseen. Poronhoidossa tutkitaan nimen mukaisesti, kuinka poroja tulisi hoitaa. Porokantatutkimukset kohdistavat tutkimuksensa porokantamäärien laskemiseen.


title: Riista- ja kalatalouden tutkimuslaitos

text: Vesiviljelyn tarkoituksena on hoitaa kalojen määrää Suomen vesistöissä. Keinoja ovat muun muassa kalojen kasvatus. Tämän tarkoituksena on kalastusmahdollisuuksien parantaminen, monipuolisten kalakantojen säilyttäminen ja kalanviljelyelinkeinon kehittymisen edistäminen.


title: Riista- ja kalatalouden tutkimuslaitos

text: Vesiviljelyn yhteydessä on oiva tilaisuus erilaisille tutkimuksille. Niistä saatuja tietoja hyödynnetään niin Suomessa kuin muuallakin maailmassa.


title: United Underworld

text: United Underworld on suomalainen alternative metal- ja alternative rock -yhtye, joka on kotoisin Helsingistä.


title: United Underworld

text: United Underworld sai alkunsa Helsingissä vuoden 1999 kesällä. Tuolloin raskasta psykedeelistä metallia soittaneen Infinity Machinen jäsenistö alkoi vaihtua, ja perustajat Sami Hassinen ja Mäihä jäivät miettimään uutta kokoonpanoa ja uutta suuntaa. Ensiksi basistiksi löytyi aiemmista projekteista tuttu Tommi Polón, jonka mukana rumpuihin päätyi pian Nemeh's Od:ssa soittanut Mika Tolvanen. Toista kitaraa soittamaan seurasi HIM:inkin riveissä vaikuttanut Hyge. Yhtyeen käynnistyttyä jutusta kiinnostui vanha ystävä Ville Tuomi (ex-Kyyria, ex-Suburban Tribe), joka liittyi täydentämään porukan sointia omalla tulkinnallaan.


title: United Underworld

text: Yhtye on esiintynyt mm. Sörkän vankilan SörkkaRockissa. Yhtye päätti piristää vapausrangaistusta kärsiviä kansalaisia keikallaan, joka päättyi osuvasti Judas Priest -coveriin "Breaking the Law".


title: United Underworld

text:
Vuonna 2005 United Underworld julkaisi live-DVD:n keikastaan Helsingin Gloriassa.
Vuoden 2006 lopulla yhtye kävi nauhoittamassa debyyttialbuminsa "Unshackled" ja alkuvuodesta 2007 Finnish Metal Expossa levy päätyi Dreams Untouched Music -yhtiön käsiin ja päätös julkaista levy DUM:in kautta syntyi. Levy julkaistiin lopulta 5. syyskuuta 2007.


title: United Underworld

text: United Underworld on moderni yhdistelmä melodista metallia ja underground-rockia punk-vaikutteilla. Yhtyeessä yhdistyy metallin raskas soundi, punkin rosoisuus, groove ja suuret laulumelodiat sekä grungen melankolia.


title: United Underworld

text: Visuaalisuus on aina ollut yksi johtava tekijä United Underworldin maailmassa. Ryhmän mukaansatempaava, primitiivinen lavashow on toteutettu toisinaan mm. pimeässä hohtavien vartalomaalauksien ja UV-valaistuksen avulla. Myös ilman visuaalisia tehosteita tehdyt keikat ovat saaneet riehakkaan vastaanoton ja todistettavasti rikkoneet baarien myyntiennätyksiä.


title: Unshackled

text: Unshackled on suomalaisen alternative rock -yhtye United Underworldin vuonna 2007 julkaisema debyyttialbumi.


title: Unshackled

text: Levyn äänityksestä ja miksauksesta vastaa Mikko Lohenoja (soittaa Superchrist-nimisessä yhtyeessä) ja masteroinnin hoisi Jaakko Viitalähde.


title: Viisipiikki

text: Viisipiikki ("Culaea inconstans") on piikkikalojen heimoon kuuluva kala ja on sukunsa "Culaea" ainoa laji. Suomeen laji tuli Pohjois-Amerikasta salamatkustajana pikkubassin poikasten mukana. Ne sijoitettiin Lohjanjärven rannalla olevaan Porlan kalanviljelylaitokseen, josta laji levisi järveen.


title: Viisipiikki

text:
Viisipiikin väritys vaihtelee harmaasta oliivinvihreään. Kutuasuinen koiras on miltei musta.
Naaraan kutuasu on tummien ja vaaleiden värien vastakohtien kirjo. Iho on suomuton. Selässä on nauhamaista tai verkkomaista kuviointia. Piikkejä kalalla on nimensä mukaisesti yleensä viisi, mutta niiden määrä vaihtelee neljästä piikistä seitsemään piikkiin. Piikit ovat lyhyitä, selvästi erossa toisistaan ja hieman taaksepäin taipuneita. Viisipiikit ovat yleensä 3–6 sentin pituisia ja se muistuttaa huomattavasti kymmenpiikkiä.


title: Viisipiikki

text: Laji on lähtöisin Pohjois-Amerikasta, missä se asustaa Suurista järvistä pohjoiseen. Euroopassa kalaa ei tavata missään muualla paitsi Suomessa. Lajin kasvusta täällä ei ole tarkkaa tietoa. Sitä on kuitenkin varmuudella Porlan kalanviljelylaitoksen lammikoissa, Lohjanjärvessä sekä eräässä vihtiläisessä purossa, jonne se kulkeutui karppi-istutuksien mukana.


title: Viisipiikki

text: Viisipiikin ravinto on monipuolista. Sille kelpaa niin äyriäiset, kotilot, madot, vesihyönteiset ja niiden toukat kuin muiden kalojen mäti ja poikaset.


title: Viisipiikki

text: Viisipiikkiä on kirkkaissa, viileävetisissä ja runsaskasvisissa puroissa ja lähdepitoisissa lammissa.


title: Viisipiikki

text: Kutuaika viisipiikeillä on kesällä, jolloin veden lämpötila alkaa olla lähellä 20 astetta. Koiras saapuu kutualueelle ja kasaa pyrstöllään halkaisijaltaan noin parisenttisen pesän, jonne se houkuttelee naaraan. Naaraan poistuttua koiras jää vahtimaan munia. Munat kehittyvät nopeasti ja ne kuoriutuvat noin viikon päästä kudusta. Koiras jatkaa poikasten vahtimista kunnes ruskuaispussi on kulutettu, minkä jälkeen poikaset hajaantuvat kasvillisuusrannoille.


title: Viisipiikki

text: Viisipiikit ovat todella lyhytikäisiä. Ne elävät korkeintaan vain 2–3 vuotta.


title: Viisipiikki

text: Viisipiikki ei ole kalastuksen kohteena, mutta Pohjois-Amerikassa sitä käytetään yleisesti syöttikalana. Suomessakin viisipiikkien on havaittu maistuvan ainakin taimenen poikasille.


title: Tuomas Laaksonen

text: Tuomas Laaksonen (s. 9. maaliskuuta 1990 Turku) on suomalainen keihäänheittäjä. Hänen saavutuksiinsa kuuluvat 17-vuotiaiden MM-kulta vuodelta 2007 sekä kolme ikäluokkansa ulkoratojen Suomen mestaruutta, vuosilta 2004, 2005 ja 2007. Vuosina 2006 ja 2009 hän oli SM-hopealla. Laaksosen ennätys miesten 800 g keihäällä on 81,73, jonka hän heitti kesäkuussa 2013 Turun Paavo Nurmi Gamesissa parantaen ennätystään kuusi ja puoli metriä. Ennätys nuorten 700 g keihäällä on 79,71. Hän on koko yleisurheilu-uransa ajan edustanut Turun Urheiluliittoa.


title: ZTV

text: ZTV oli ruotsalainen Viasatin omistama televisiokanava. Nykyisin suurin osa kanavan ohjelmistosta on musiikkivideoita.


title: ZTV

text:
Kanava aloitti Ruotsissa TV3:n ja TV4:n päivittäisenä ohjelmana helmikuussa 1991.
Toukokuussa 1992 ZTV sai oman kanavansa Ruotsin kaapeliverkkoon. Viasatin ajatuksena oli luoda kanavasta Ruotsin oma MTV.


title: ZTV

text: ZTV esitti lähinnä musiikkivideoita, mutta kanavalla nähtiin myös Ruotsissa tehtyjä televisio-ohjelmia. Kanavalla oli pieni budjetti, mutta silti ZTV:llä nähtiin monia nykyisin kulttiaseman saaneita ohjelmia, kuten Suomen MoonTV:llä.


title: ZTV

text: Vuonna 1997 ZTV muutti Tukholmasta Lontooseen ja alkoi lähettää myös yhdysvaltalaisia televisiosarjoja, kuten The David Letterman Show ja Simpsonit. ZTV alkoi lähettää ohjelmaa ympäri vuorokauden vuonna 2000. Vuonna 2002 ZTV:n norjalainen sisarkanava aloitti toimintansa.


title: ZTV

text: Toukokuussa 2006 Modern Times Group lanseerasi uuden kanavan, jonka nimeksi tuli TV6. Tälle uudelle kanavalle siirrettiin suurin osa ZTV:n ohjelmistosta. Tämän takia kanavalla esitetään nykyisin lähes koko ajan musiikkivideoita.


title: Inokulaatio

text: Inokulaatio (lat. "inoculatio") ( mikrobien ja antigeenimateriaalin siirtoa elimistöön tai viljelyalustaan. Näytteitä kasvatetaan hetken aikaa inkubaattorissa, joka on bakteeriviljelykaappi. Viljelysalustaan (yleensä petrimalja) voidaan näytteestä riippuen lisätä elatusainetta, esimerkiksi agaria. Inokulaatio on myös esim. influenssaviruksen rokottamista elimistöön flunssan ehkäisemiseksi


title: Inokulaatio

text: Inokulaatilla tarkoitetaan inokuloitua ainetta.


title: Inokulaatio

text: Lääketieteen termit ISBN 951-656-012-1


title: Clásica de San Sebastián

text: Clásica de San Sebastián () on UCI World Tour -sarjaan kuuluva maantiepyöräilykilpailu, joka ajetaan vuosittain Baskimaalla Espanjassa. Vuodesta 1981 järjestetty kilpailu kuului aiemmin maantiepyöräilyn maailmancupiin ja UCI ProTouriin.


title: Clásica de San Sebastián

text: Clásica de San Sebastián ajetaan noin 230 kilometrin reitillä, joka on kuuluisa kauniista rannikkonäkymistään sekä kiemuraisesta ja kumpuilevasta maastostaan, joka suosii hyökkäävää ajotapaa. Kilpailun ratkaisupaikkana on toiminut usein "Alto de Jaizkibelin" nousu, joka sijaitsee noin 200 kilometrin kohdalla.


title: Jensen-Healey

text: Jensen-Healey on brittiläinen vuosina 1972–1976 valmistettu avomallinen urheiluauto. Tätä mallia valmistettiin West Bromwichin tehtaalla noin 10 000 kappaletta, enemmän kuin mitään muuta Jensenin mallia.Auton muotoilussa jäljiteltiin Austin-Healeyä. Sisustan väri on tumma ja autossa on muovinen keskikonsoli.


title: Jensen-Healey

text: Autoon tuli vuonna 1974 kumipuskurit. Vuonna 1976 mallin pohjalta tehtiin shooting brake -tyyppinen malli, Jensen GT.


title: Jensen-Healey

text: Auton jousitus on yksinkertainen, mutta tehokas. Sekä edessä että takana on kierrejouset. Takana on rumpujarrut ja edessä levyjarrut. Jousitus, ohjausmekaniikka, jarrut ja taka-akseli ovat peräisin Vauxhall Firenzasta, lukuun ottamatta etujarruja jotka ovat Triumph TR6:sta.


title: Jensen-Healey

text: Euroopan malleissa kaasuttimina on kaksi Dellorton kaasutinta, Yhdysvaltojen malleissa Strombergit. Ensimmäisissä malleissa ei ollut myöhemmin vakiovarusteeksi tullutta öljynjäähdytintä. Vaihteistona on Sunbeam Rapierista peräisin oleva nelivaihteinen Chryslerin vaihteisto. Myöhemmin käytettiin myös viisivaihteista Getragia.


title: Jean Stablinski

text: Jean Stablinski (21. toukokuuta 1932 – 22. heinäkuuta 2007) oli ranskalainen, syntyperältään puolalainen pyöräilijä. Hän syntyi ranskalaiskylässä nimeltä Thun Saint-Armand ja sai nimekseen Jean Stablewski. Myöhemmin hän sai Ranskan kansalaisuuden ja muutti nimekseen Jean Stablinski. Hän voitti useita kilpailuja mm. Espanjan ympäriajon, oli maantieajon maailmanmestari sekä nelinkertainen Ranskan mestari. Stablinski osallistui Ranskan ympäriajoon 12 kertaa ja voitti etappeja kaikissa suurissa ympäriajoissa. Hänen lempinimensä oli "Le Polac" (Puolalainen).


title: Metsien kasvillisuuskerrokset

text: Metsien kasvillisuuskerrokset ovat kerroksia, joissa pääasiassa kasvien tai sienien korkeuden perusteella jaotellaan metsissä kasvavat kasvit tai sienet eri ryhmiin. Maanpintaa lähimpänä oleva ja samalla matalin kerros on pohjakerros, jonka kasveihin kuuluvat sammalet, jäkälät sekä myös sienet. Pohjakerroksesta seuraava korkeampi kerros on kenttäkerros, johon kuuluu muun muassa heiniä, ruohoja, varpuja sekä korkeutensa perusteella myös puuntaimia. Kuitenkin puuntaimet voidaan katsoa kuuluviksi myös itseään korkeampaan kasvillisuuskerrokseen, joka on pensaskerros, kun taimet ovat pieniä, koska muutamassa vuodessa ne ylittävät kenttäkerroksen korkeuden. Pensaskerros ulottuu noin 50 senttimetrin korkeudesta 200 sentin korkeuteen. Yli kaksimetristen kasvien kasvillisuuskerros on puukerros.


title: Metsien kasvillisuuskerrokset

text: Pohjakerros on metsien korkeudeltaan matalin ja lähinnä maanpinta oleva kasvillisuuskerros. Pohjakerrokseen kuuluvat sienet sekä kasveista sammalet ja jäkälät.


title: Metsien kasvillisuuskerrokset

text: Kasvityyppien alalajit vaihtelevat metsätyyppien mukaan. Esimerkiksi lehdoissa on sammallajeja, joita ei ole kuivemmissa metsätyypeissä, esimerkiksi kuivilla kankailla.


title: Metsien kasvillisuuskerrokset

text: Lehdoissa olevia tyypillisiä sammaleita ovat lehväsammal ja ruusukesammal. Tuoreiden kankaiden sammallajeja ovat seinäsammal, sulkasammal, kerrossammal ja karhunsammaleet. Kuivilla kankailla pohjakerroksessa kasvavat seinäsammal, kerrossammal ja kynsisammalet.


title: Metsien kasvillisuuskerrokset

text: Lehdoissa ei yleensä jäkäliä kasva maassa, mutta puiden rungoilla niitä voi esiintyä. Esimerkiksi haavankeltajäkälä kasvaa haavan rungoilla. Jäkälä tarvitsee valoa, jonka lehdoissa vie rehevät kenttäkerroksen kasvit. Lisäksi seinäsammal tukahduttaa nopealla kasvullaan helposti jäkälän elintilan.


title: Metsien kasvillisuuskerrokset

text: Toisaalta taas karukkokankailla, mistä puuttuu kenttäkerroksen kasvien kilpailu, voi jäkälä jopa määrittää metsätyypin. Jäkälätyyppi on kaikkialla Suomessa esiintyvä metsätyyppi.


title: Metsien kasvillisuuskerrokset

text: Kenttäkerros on metsien toinen kasvillisuuskerros maanpinnasta luettuna pohjakerroksen jälkeen. Kenttäkerrokseen kuuluvat noin 50–200 cm korkeita pensaita matalammat kasvit, joista monet kuuluvat ruohovartisiin siemenkasveihin, heinäkasveihin, varpuihin sekä sanikkaisiin. Kenttäkerroksen avulla metsätyyppioppiin liittyen määritellään Suomessa enemmistö metsätyypeistä, koska suksession alussa kenttäkerros muodostuu puustoa nopeammin ja näin ollen sen perusteella voidan verrattain nopeasti määrittää metsätyyppi.


title: Metsien kasvillisuuskerrokset

text: Ruohot ovat varreltaan puutumattomia. Ne kasvavat kärjestään päinvastoin kuin heinät, jotka kasvavat nivelkohdistaan. Kenttäkerroksen ruohovartisten tunnuslajien perusteella määrittyviä metsätyyppejä ovat käenkaali-oravanmarjatyyppi, kurjenpolvi-oravanmarjatyyppi, kurjenpolvi-metsäimarretyyppi.


title: Metsien kasvillisuuskerrokset

text: Kenttäkerroksen ruohovartisia tunnuslajeja:


title: Metsien kasvillisuuskerrokset

text:
Varvut ovat puuvartisia matalia kasveja, joiden korkeus vain harvoin yltää 50 cm:n pensaan korkeuteen. Siksi ne kuuluvat kenttäkerrokseen.
Varpujen perusteella määritellään täsmentävästi monia metsätyyppejä, kuten käenkaali-mustikkatyyppi, kurjenpolvi-käenkaali-mustikkatyyppi, kurjenpolvi-mustikkatyyppi, mustikkatyyppi, puolukka-mustikkatyyppi, seinäsammal-mustikkatyyppi, puolukkatyyppi, variksenmarja-puolukkatyyppi ja variksenmarja-mustikkatyyppi, puolukkatyyppi sekä kanervatyyppi, variksenmarja-kanervatyyppi.


title: Metsien kasvillisuuskerrokset

text: Kenttäkerroksen varputunnuslajeja:


title: Metsien kasvillisuuskerrokset

text: Saniaiset ovat itiökasveja, jotka kuuluvat putkilokasvien sanikkaisiin. Saniaistunnuslajien avulla määritetään muun muassa kurjenpolvi-metsäimarretyypin ja saniaistyypin metsät.


title: Metsien kasvillisuuskerrokset

text: Kenttäkerroksen saniaistunnuslajeja:


title: Metsien kasvillisuuskerrokset

text: Pensaskerros on kenttä- puukerroksen välissä. Siihen kuuluvat pensaat ja puiden taimet.


title: Metsien kasvillisuuskerrokset

text: Puukerros ylin kasvillisuuskerros. Puukerros koostuu puista. Suomessa tyypillisiä puukerroksen puita ovat mänty, kuusi, rauduskoivu, hieskoivu, haapa ja jalot lehtipuut.


title: Isabel Soveral

text: Isabel Soveral (s. 1961, Porto) on portugalilainen taidemusiikin säveltäjä. Hän opiskeli konservatoriossa Jorge Peixinhon ja Joly Braga Santosin johdolla.


title: Isabel Soveral

text: Soveral aloitti vuonna 1988 opinnot Yhdysvalloissa. Tähän aikaan hän alkoi työstää laajamittaista, osin elektronista "Morphoses"-teosta. Soveralin musiikkia on esitetty paitsi eri puolilla Eurooppaa, myös Hongkongissa, Macaossa, Argentiinassa, Brasiliassa, Kuubassa ja Yhdysvalloissa.


title: Isabel Soveral

text: Soveral on opettanut vuodesta 1995 musiikkianalyysiä ja sävellystä Aveiron yliopistolla.


title: Deadwing

text: Deadwing on englantilaisen progressiivista rockia soittavan Porcupine Treen kahdeksas studioalbumi. Se julkaistiin aluksi Euroopassa 28. maaliskuuta ja Yhdysvalloissa 26. huhtikuuta 2005. Albumista tuli nopeasti yksi yhtyeen parhaiten myydyimmistä. Levy perustuu Steven Wilsonin ja Mike Bennionin elokuvakäsikirjoitukseen, joka on perimmiltään aavetarina. Jotkut pitävät albumia konseptialbumina vaikkei se aivan suoraa tarinaa kerrokaan.


title: Deadwing

text: Kaikki levyn kappaleet, lukuun ottamatta kappaleita "Halo" ja "Glass Arm Shattering" (Wilson/Barbieri/Edwin/Harrison) ja "The Start of Something Beautiful" (Wilson/Harrison), ovat Wilsonin kirjoittamia. Albumilla vierailee myös jäseniä muista yhtyeistä – King Crimsonin Adrian Belew soittaa soolot kappaleissa Deadwing ja Halo, sekä Opethin Mikael Åkerfeldt laulaa taustalauluja kappaleissa Deadwing, Lazarus, Arriving Somewhere But Not Here ja soittaa viimeksi mainitun kappaleen toisen soolon.


title: Deadwing

text: Euroopan versio


title: Deadwing

text: Yhdysvaltojen version bonuskappale


title: Deadwing

text: Yhdysvaltojen versiossa kappaleen 9 jälkeen tulee viisi minuuttia hiljaisuutta ennen bonus-raitaa "Shesmovedon", joka on uudelleenäänitetty versio Lightbulb Sunin alkuperäisestä. Täten yhdysvaltojen version yhteispituus on 69:34.


title: Deadwing

text: "Deadwing" julkaistiin myös DVD-audiona 10. toukokuuta 2005 DTS Entertainmentin myötä. Albumi sisältää 5.1-miksauksen yhdysvaltalaisesta versiosta sekä kolme lisäkappaletta "Revenant", "Mother & Child Divided" ja "Half Light". Myös "Shesmovedonin" uudelleenäänitys on mukana vaikkei sitä kappalelistassa luekaan.


title: Deadwing

text: "Deadwing" on saatavilla myös tuplavinyylinä lisäkappaleilla "So Called Friend" ja "Half Light".


title: Deadwing

text: Yhtye on sanonut haastatteluissa, että Deadwing-levyä varten nauhoitettiin 15 kappaletta, joista 9 pääsi varsinaiselle levylle. Neljä näistä julkaisemattomista löytyy jo erikoispainoksista. Steven Wilson soitti Blackfieldin keikalla kappaleen nimeltä "Christenings", joka oli alun perin Deadwingin kappale, josta tuli kuitenkin Blackfieldin virallinen kappale levyllä Blackfield II. Viidestoista julkaisematon kappale on vielä tuntematon.


title: Deadwing

text: Albumin koko tarinaa ei ole ikinä julkaistu, johtuen luultavasti Wilsonin halusta luoda tarinasta elokuva. 1. syyskuuta 2006 hän ilmoitti blogissaan Mike Bennionin julkaisseen tarinan kymmenen ensimmäistä sivua. Se on luettavissa Bennionin blogissa sekä Deadwingin minisivustolla. Käsikirjoitus on tähän asti paljastanut muutamia yhteyksiä albumin sanoituksiin, esimerkiksi Mellotron Scratchin sanoihin "A tiny flame inside my hand" ja albumin kansilehtiön kuvitukseen, etenkin Haloa käsittelevään kansilehtiön sivuun.


title: António Variações

text: António Joaquim Rodrigues Ribeiro eli António Variações (3. joulukuuta 1944 – 13. kesäkuuta 1984) oli portugalilainen laulaja-lauluntekijä. Hän oli lyhyeksi jääneestä urastaan huolimatta maansa tärkeimpiä Neilikkavallankumouksen jälkeisiä populaarimusiikin esittäjiä.


title: António Variações

text: Variações julkaisi elinaikanaan singlet "Povo Que Lavas No Rio/Estou Além" (1982) ja "É P'ra Amanhã.../Quando Fala Um Português..." (1983) sekä albumit "Anjo da Guarda" (1983) ja "Dar & Receber" (1984). Tuotantoa on julkaistu myös postuumisti.


title: António Variações

text: Variações kuoli 39-vuotiaana AIDS:in aiheuttamiin keuhkokomplikaatioihin.


title: Espanjalainen ratsu

text: Espanjalainen ratsu on siirrettävä puolustuseste sodankäynnissä. Sen keskiaikainen versio muodostui puukehikosta tai pelkästä tukista, johon oli kiinnitetty rautaisia tai puisia piikkejä tai oikeita keihäitä. Estettä käytettiin pääasiallisesti ratsuväen torjumiseen. Sen englannin- ja ranskankielinen nimi on "cheval de frise", joka tarkoittaa sananmukaisesti friisiläishevosta. Friisit, joilla ei juuri ollut omaa ratsuväkeä, käyttivät paljon tällaisia esteitä. Nykyään esteessä käytetään piikkilankaa.


title: Earl Thomson

text: Earl ”Tommy” Thomson (15. helmikuuta 1895 Birch Hills, Saskatchewan – 19. huhtikuuta 1971) oli kanadalainen aitajuoksija ja olympiavoittaja.


title: Earl Thomson

text: Earl Thomson voitti 110 metrin aitojen olympiakultaa Antwerpenissa 1920 ME-ajalla 14,8. Hän alitti ensimmäisenä 120 jaardin aidoissa 15 sekunnin rajan vuonna 1916. Hän menetti ennätyksen langolleen Robert Simpsonille samana vuonna, mutta otti sen takaisin juostessaan ajan 14,4 Philadelphiassa 1920.


title: Earl Thomson

text: Thomson piti hallussaan 110 metrin aitajuoksun maailmanennätystä vuoteen 1928, kunnes George Weightman-Smith rikkoi sen ja 120 jaardin maailmanennätystä vuoteen 1930 saakka. Ennätyksen rikkoi lopulta Percy Beard.


title: Earl Thomson

text: 190 senttimetriä pitkästä Thomsonista tuli lähes kuuro ensimmäisessä maailmansodassa. Hän toimi aktiiviuransa jälkeen Yhdysvaltain laivaston yleisurheiluvalmentajana yli 30 vuoden ajan.


title: Kalevi Tauru

text: Kalevi Tauru (14. elokuuta 1930 Antrea – 27. heinäkuuta 2003 Hämeenlinna) oli suomalainen iskelmälaulaja.


title: Kalevi Tauru

text: Tauru voitti iskelmäkuninkuuden 1952, 1953, 1954. Hän oli kotoisin Antrean Taurun kylästä. Sokerijuurikaspellolla 1952 Erkki Junkkarisen serkku oli kuunnellut Kalevin lauluääntä ja todennut: "Jos minulla olisi tuollainen ääni, en täällä pellolla savessa rypisi! Tee niinkuin Erkki ja mene iskelmälaulukilpailuihin."


title: David D’Or

text: David D'Or (s. 1966 Holon, Israel) on israelilainen laulaja, joka sijoittui vuoden 2004 Eurovision laulukilpailujen semifinaalissa 57 pisteellä sijalle 11. Edustuskappaleen nimi oli "Le'Ha'Amin" ("Usko") mutta hän ei selviytynyt finaaliin asti.


title: David D’Or

text: D'Or on saanut kahdeksan kulta- ja platinalevyä.


title: Tahdittomat

text: Jokioisten Nuorisoseura Tahdittomat ry. on perustettu vuonna 1984 esittävän kansantanssin harrastamista varten. Perhekeskeisyyden, nuoriso- ja perinnekulttuurityön ja kansainvälisyyskasvatuksen keinoina ovat aktiviteetit tanssinopetuksesta kädentaitoihin ja esiintymiset kotimaassa ja ulkomailla. Opetuksen taso vastaa taiteen perusopetuksen tasoa, ja harrastusta on tarjolla alle kouluikäisistä senioreihin.


title: Tahdittomat

text: Seuran tavaramerkkinä on polkan taito, ja polkan pari- ja ryhmäkilpailuissa ryhmä on saavuttanut kolmisenkymmentä voittoa. Tahdittomat nuoriososeuran tanssiryhmät ovat yltäneet kahdesti "Nuori kulttuuri" -tapahtuman valtakunnalliseen pääesiintymiseen, saavuttaneet kiertopalkintoja ja keränneet lukuisasti finaalisijoituksia ja kunniamainintoja, muun muassa nuorten kulttuuritapahtumista ja koreografiakilpailuista. Vuonna 2014 Hämeen liitto myönsi Kulttuuritunnustuspalkinnon Tahdittomat ry:lle.


title: Tahdittomat

text: Tahdittomat on esiintynyt toimintansa aikana Virossa, Latviassa, Liettuassa, Ruotsissa, Tanskassa, Norjassa, Islannissa, Venäjällä, Saksassa, Kiinassa, Unkarissa, Italiassa, Itävallassa, Espanjassa, Englantissa, Brasiliassa, Sveitsissä, Kanadassa, Yhdysvalloissa, Etelä-Koreassa, Ranskassa, ja Macaossa.


title: Tahdittomat

text: Kansantanssiyhtye Tahdittomat on nuorisoseuran edustustanssiryhmä. Sen muodostavat 19-30-vuotiaat nuoret tanssijat, jotka ovat pitkälle ehtineitä harrastajia, tanssin ammattikoulutuksessa olevia opiskelijoita tai ammattilaisia. Ryhmää johtaa Tuomas Mikkola ja vastaavina tanssinopettajina toimivat Hilppa Herd ja Saara Mikkola-Ylitolva. Ryhmä esiintyy aktiivisesti kotimaassa ja ulkomailla. Vuonna 2010 ryhmä esiintyi -festivaaleilla Kanadassa, vuonna 2011 -festivaaleilla Yhdysvalloissa, vuonna 2012 World Folkloriada -festivaaleilla Etelä-Koreassa, vuonna 2014 ryhmä teki maailmankiertueen tehden paluun -festivaaleille jatkaen sieltä International Youth Dance-festivaaleille Macaoon, vuonna 2016 ryhmä esiintyi Festival de Confolens tapahtumassa , ja vuonna 2018 ryhmä teki paluun International Youth Dance-festivaaleille kansantanssiyhtyeen ja Tanssiopisto Vinhan yhteisellä kokoonpanolla.


title: Tahdittomat

text: Ryhmä valittiin Vuoden Kansantanssiyhtyeeksi vuonna 2012 Nimitys on korkein mahdollinen suomalaiselle kansantanssiryhmälle myönnettävä tunnustuspalkinto. Nimitys on voimassa kaksi vuotta. Ryhmä luokiteltiin Suomen Nuorisoseurojen Liiton kansantanssiryhmien luokittelutapahtumassa valiosarjaan vuonna 2011 ja se voitti ensimmäistä kertaa järjestetyn Tanhutaisto -kilpailun vuonna 2010. Kajaanin Uudet tanssit koreografiakatselmuksessa ryhmästä muodostetut kokoonpanot on huomioitu kunniamaininnalla vuonna 2012 ja 2018. Vuonna 2014 Hämeen liitto on myönsi kulttuuritunnustuspalkinnon Tahdittomat ry:lle.


title: Seututie 143

text: Seututie 143 on lyhyt seututie Hyvinkäällä, joka palvelee kaupungin pohjoisena kehätienä.


title: Pan-Amerikan kisat

text: Pan-Amerikan kisat ovat neljän vuoden välein järjestettävät urheilukilpailut, joihin voivat osallistua kaikki Amerikan mantereen maat.


title: Pan-Amerikan kisat

text: Idea koko Amerikan mantereen kattavista urheilukilpailuista kasvoi 1920-luvulla järjestetyistä Keski-Amerikan kisoista. Vuonna 1932 perustettiin Pan-Amerikan urheiluorganisaatio ("Pan American Sports Organisation") ja tehtiin ensimmäinen aloite kilpailujen järjestämiseksi. Ensimmäisen kerran kilpailut oli tarkoitus järjestää Buenos Airesissa vuonna 1943, mutta toisen maailmansodan takia kilpailut siirrettiin vuoteen 1951. Tästä lähtien kilpailut on järjestetty joka neljäs vuosi ja viimeisimmissä kilpailuissa oli yli 5 000 urheilijaa 42 eri maasta.


title: Pan-Amerikan kisat

text: Pan-Amerikan kisat ovat menettäneet merkitystään erityisesti Yhdysvalloissa. Esimerkiksi vuoden 1999 kisoihin Winnipegissä osallistui lähinnä kansallisen tason yhdysvaltalaisurheilijoita, eivätkä kisat saaneet juurikaan huomiota mediassa. Yksikään yhdysvaltalainen televisiokanava ei näyttänyt kisoja, mutta urheilukanava ESPN näytti tapahtumasta tunnin koosteen. Kanadan mediassa kisat sen sijaan saivat runsaasti näkyvyyttä. CBC näytti kilpailuista päivittäisen kahden tunnin lähetyksen.


title: Pan-Amerikan kisat

text: Latinalaisessa Amerikassa Pan-Amerikan kisojen suosio sen sijaan on suurta. Vuoden 2007 kisat järjestettiin Rio de Janeirossa Brasiliassa, ja kisoja varten järjestelykomitea restauroi merkittäviä suorituspaikkoja, kuten Estádio do Maracanãn, ja rakensi uuden kisakylän. Kisojen toivottiin parantavan kaupungin infrastruktuuria ja muodostavan pohjan mahdolliselle anomukselle vuoden 2014 jalkapallon MM-kilpailuista.


title: Pan-Amerikan kisat

text: Myös talvikisoja on yritetty järjestää, mutta ne eivät ole saavuttaneet kovin suurta suosiota. Vuodelle 1989 suunnitellut kisat piti siirtää vuotta myöhäisemmäksi huonojen sääolosuhteiden takia ja sittenkin vain alppilajit voitiin viedä läpi. Vuoden 1993 talvikisat peruttiin kokonaan, eikä talvikisoja ole järjestetty sen jälkeen.


title: Suomen Sydänliitto

text: Suomen Sydänliitto ry – Finlands Hjärtförbundet rf (lyhyemmin Sydänliitto) perustettiin 24. helmikuuta 1955, aluksi nimellä Sydäntautiyhdistys – Hjärtsjukdomsföreningen ry. Yhdistys muutti nimensä 21. kesäkuuta 1956 muotoon Sydäntautiliitto – Hjärtsjukdomsförbundet ry. Vuoden 2000 alusta lähtien järjestö on tunnettu nimellä Suomen Sydänliitto ry. Sydänliitto on Euroopan vanhin ja maailman toiseksi vanhin sydänjärjestö. Suomen Sydänliiton pääsihteeri on Tuija Brax. Hallituksen puheenjohtajana toimii Paula Risikko.


title: Suomen Sydänliitto

text: Suomen Sydänliitto tarjoaa tietoa terveydestä, tukea elämäntapamuutoksiin ja apua toipumiseen.


title: Suomen Sydänliitto

text: Liittoon kuuluu 17 sydänpiiriä, 234 paikallista sydänyhdistystä, joissa toimii noin 80 000 henkilöjäsentä, sekä kolme valtakunnallista jäsenjärjestöä: Sydänlapset ja -aikuiset, Sydän- ja keuhkosiirrokkaat Syke ry ja Karpatiat ry.


title: Suomen Sydänliitto

text: Suomen Sydänliiton strategia, Yksi sydän - sydänterveys yhteiskuntapolitiikassa, valmistui vuonna 2011.


title: Suomen Sydänliitto

text: Tavoiteltu tulevaisuus


title: Suomen Sydänliitto

text: Tavoitellun tulevaisuuden edellytykset


title: Suomen Sydänliitto

text: Sydänliitto pyrkii yllä oleviin tavoitteisiin vaikuttamalla päätöksentekoon eri tasoilla, tekemällä itse ja toimimalla yhteistyössä julkisen terveydenhuollon, valtimoterveyskumppanien ja muiden yhteistyötahojen ja toimijoiden kanssa.


title: Suomen Sydänliitto

text: Sydänliiton hallitukseen kuuluu puheenjohtajan lisäksi kaksitoista jäsentä, jotka valitaan kolmeksi kalenterivuodeksi kerrallaan. Jäsenistä neljä on vuosittain erovuorossa. Sääntöjen mukaan hallituksen jäsen voi olla tehtävässään yhtäjaksoisesti enintään kuusi kalenterivuotta.


title: Suomen Sydänliitto

text: Liittohallitus 2016


title: Suomen Sydänliitto

text: Yksi elämä on Aivoliiton, Suomen Diabetesliiton ja Sydänliiton hankekokonaisuus, jonka tavoitteena on edistää valtimoterveyttä. Toimintaa rahoittaa Sosiaali- ja terveysjärjestöjen avustuskeskus.


title: Suomen Sydänliitto

text: Yksi elämä sisältää useita osahankkeita, jotka ajoittuvat vuosille 2012–2017. Tarkoituksena on vaikuttaa yksittäisiin kansalaisiin, yhteisöihin, terveydenhuoltoon ja koko yhteiskuntaan siten, että kansan terveys paranee. Yksi elämä -hankkeet pyrkivät siihen, että ihmiset tahtovat edistää omaa terveyttään ja tietävät saavansa tarvittaessa hyvää hoitoa.


title: Suomen Sydänliitto

text: Päätavoitteet


title: Suomen Sydänliitto

text: Päämääränä on väestön terveydentilan koheneminen suhteessa nykyisiin ennusteisiin - tasa-arvoisesti iästä, sukupuolesta, terveydentilasta, asuinpaikasta, sosiaalisesta asemasta ja etnisestä taustasta riippumatta


title: Suomen Sydänliitto

text: Keskeiset toiminnot ovat


title: Suomen Sydänliitto

text: Sydänsunnuntaita alettiin viettää 1950-luvulla. Päivän kohokohtana oli suuri pääjuhla, jossa oli arvovaltaista kutsuvierasjoukkoa. Sydänviikko syntyi vuonna 1990 Sydänsunnuntain pohjalta. Sydänviikko on sydänyhdistysten toimintaviikko, jolloin vapaaehtoistoimijat järjestävät tapahtumia.


title: Suomen Sydänliitto

text: Maailman sydänpäivää vietetään 29. syyskuuta. Maailman Sydänpäivää koordinoi Maailman sydänjärjestö (World Heart Federation).


title: Suomen Sydänliitto

text: Sydänliitto on 70-luvun lopulta lähtien järjestänyt kuntoutuskursseja sydänpotilaille. Sydänliitolla ei ole omia kuntoutuslaitoksia, vaikka se on Suomen suurin sydänkuntoutuksen järjestäjä.


title: Suomen Sydänliitto

text: Sydänliitto on vuodesta 2009 alkaen laajentanut toimintaansa pienempiin sydänsairausryhmiin. Järjestö on ollut kansallisen Harvinaiset-verkoston jäsen alkuvuodesta 2009. Harvinaiset-verkosto on 17 jäsenjärjestön ja säätiön muodostama verkosto joka tekee yhteistyötä harvinaisten sairaus- ja vammaryhmien hyväksi.


title: Suomen Sydänliitto

text: Sydänpiirit ja sydänyhdistykset järjestävät muun muassa terveysmittauksia ja -neuvontaa, luentoja, vertaistuki- ja liikuntaryhmiä sekä retkiä ja matkoja.


title: Suomen Sydänliitto

text: Suomen Sydänliitto julkaisee potilasoppaita ja terveyden edistämisen aineistoja. Sydänliiton jäsenlehti Sydän on ilmestynyt vuodesta 1958. Vuoden 2007 alusta lehti on ilmestynyt myös verkkolehtenä.


title: Sébastien Buemi

text: Sébastien Olivier Buemi (s. 31. lokakuuta 1988 Aigle, Vaud, Sveitsi) on sveitsiläinen rata-autoilija.


title: Sébastien Buemi

text: Buemi kilpailee FIA World Endurance Championship ja Formula E -sarjoissa. Hän voitti Formula E -sarjan maailmanmestaruuden kaudella 2015–2016.


title: Sébastien Buemi

text: Buemi ajoi Formula 1 -sarjassa kaudet 2009–2011. Hän ajoi kaudella 2008 GP2-sarjassa, jossa hän sijoittui sarjan kuudenneksi, ja kaudella 2007 F3 Eurosarjassa, jossa sijoittui loppupisteissä toiseksi. Buemi kuului Red Bullin nuorten kuljettajien kehitysohjelmaan ja toimii edelleen Red Bullin tukemana kuljettajana. Hän on toiminut Red Bull F1-tallin testikuljettajana vuodesta 2012 lähtien.


title: Sébastien Buemi

text: Buemi aloitti kilpauransa kartingissa, minkä jälkeen hän siirtyi isompiin kilpa-autoluokkiin. Hän ajoi muun muassa Formula BMW -sarjoissa. Hän oli vuonna 2004 Formula ADAC BMW -sarjan kolmas ja rookie-sarjan toinen. Vuonna 2005 hän oli Formula ADAC BMW -sarjassa toinen ja toinen Formula BMW World Cup -sarjassa.


title: Sébastien Buemi

text: Vuonna 2006 Buemi siirtyi Formula 3 -eurosarjaan, jossa hän oli debyyttikaudellaan kokonaispisteissä 11:s, ja vuonna 2007 hän sijoittui sarjassa toiseksi. Mestaruuden voitti ranskalainen Romain Grosjean. Kaudella 2007 Buemi ajoi myös yhden kilpailun GP2-sarjassa ART Grand Prix -tallissa Monacon Grand Prix'ssä, jossa hän tuurasi Michael Ammermülleriä. Myöhemmin Buemi palkattiin tallin vakituiseksi kisakuskiksi, kun talli antoi potkut Michael Ammermüllerille vaisujen tuloksien vuoksi.


title: Sébastien Buemi

text: Buemi testasi Red Bullin F1-autoa 24. heinäkuuta 2007 Jerezin radalla Espanjassa. Hän jatkoi uraansa GP2-sarjassa kaudella 2008.


title: Sébastien Buemi

text:
Kaudella 2009 Sébastien Buemi ajoi Formula 1 -sarjaa Toro Rossolla. Hän nappasi heti kaksi pistettä ensimmäisestä kilpailusta. Kiinan GP:ssä hän oli kahdeksas ja saavutti yhden pisteen. Buemi oli pisteillä myös Brasiliassa ja Abu Dhabissa. Hän sijoittui lopulta sijalle 16 MM-taulukossa kuudella pisteellään.
Kaudella 2010 Buemi ajoi pisteille neljässä kilpailussa parhaana sijoituksenaan kahdeksas sija Kanadan GP:stä. Kauden päätyttyä hän oli MM-sarjan 16:s.


title: Sébastien Buemi

text: Kaudella 2011 Buemi ajoi seitsemän kertaa pisteille sijoittuen kahdesti kahdeksanneksi Australian ja Unkarin kilpailuissa. MM-taulukossa hän sijoittui 15:nneksi 15 pisteellään.


title: Sébastien Buemi

text:
Kauden jälkeen Buemi joutui väistymään tallista, samoin kuin hänen tallikaverinsa Jaime Alguersuari, kun talli palkkasi Toro Rossolle uudet kuljettajat. Buemi päätyi lopulta Red Bullin varakuljettajaksi kaudeksi 2012.
Vuodesta 2012 lähtien Buemi on kilpaillut FIA World Endurance Championship -sarjassa Toyotan tehdastiimin kuljettajana. Vuonna 2014 hän voitti yhdessä Anthony Davidsonin kanssa sarjan mestaruuden. Vuonna 2018 Buemi osallistui Le Mansin 24 tunnin ajoihin yhdessä Fernando Alonson ja Kazuki Nakajiman kanssa, jonka he voittivat Toyotan autolla.


title: Sébastien Buemi

text: Kaudella 2014–2015 Buemi kilpaili E.dams-Renaultin tallissa uudessa Formula E -sarjassa. Buemi voitti kauden aikana kolme kilpailua, joka oli eniten voittoja kauden aikana ajaneista kuljettajista. Lopulta hän hävisi maailmanmestaruuden yhden pisteen erolla Nelson Piquet Jr:lle ja sijoittui sarjan toiseksi. Seuraavalla kaudella Buemi onnistui voittamaan sarjan mestaruuden vain kahden pisteen erolla ennen Lucas di Grassia.


title: Sébastien Buemi

text: * Kausi käynnissä.


title: Pius Ncube

text: Pius Alick Mvundla Ncube (s. 1946) on zimbabwelainen ihmisoikeusaktivisti ja Bulawayon arkkipiispa. Hän on maansa ndebelevähemmistön jäsen ja tunnettu Robert Mugaben hallinnon kritisoija. Human Rights First myönsi hänelle ihmisoikeuspalkintonsa 23. lokakuuta 2003.


title: Pius Ncube

text: Ncube on Zimbabwessa kiistelty henkilö. Mm. ministeri Nathan Shamuyarira ja presidentti Robert Mugabe ovat lausunnoissaan ilmoittaneet vastustavansa hänen toimiaan. Ncubea vastaan nostettiin 16. heinäkuuta 2007 oikeusjuttu, jossa häntä syytetään aviorikoksesta; hänellä on väitetty olleen avioliiton ulkopuolinen suhde naimisissa olevaan Rosemary Sibandaan. Sekä Ncube että hänen lakimiehensä ovat puolestaan väittäneet syytösten olevan poliittisesti motivoituneita.


title: Pius Ncube

text: Ncube ilmoitti 1. heinäkuuta 2007, että hän hyväksyisi Britannian suorittaman miehityksen Zimbabwessa hallituksen kaatamiseksi. Hänelle myönnettiin vuonna 2006 Robert Burnsin kansainvälinen humanitaarinen palkinto.


title: Pius Ncube

text: Ncube syntyi Gwandassa yhdeksi vanhempiensa neljästä lapsesta. Perhe muutti vuonna 1952 Bulawayoon, jossa Ncube sai pappisvihkimyksensä vuonna 1973. Hän työskenteli sodan aikana silloisen Rhodesian maaseudulla. Mugaben noustessa valtaan 1980 Ncube oli katolisena pappina Matabelemaassa. Hänet nimitettiin vuonna 1998 Bulawayon ensimmäiseksi mustaksi arkkipiispaksi. Myös Hararen arkkipiispa Robert Christopher Ndlovu on julkisuudessa kritisoinut Mugabea.


title: Hammaskiille

text: Hammaskiille eli adamantiini () on hampaiden pinnalla oleva erittäin kova, vaalea, läpikuultava, lähes kokonaan mineraaleista (n. 96 %) muodostunut kudos. Hammaskiille on elimistön kovin kudos, ja se suojaa hampaita kulutukselta. Hammaskiillettä hoidetaan pesemällä hampaita ja käyttämällä hammaslankaa.


title: Hammaskiille

text: Vuosina 2017 ja 2018 on kehitetty materiaaleja jotka pystyvät uudelleengeneroimaan hammaskiillettä.


title: Macrauchenia

text: Macrauchenia (nimi merkitsee "isoa niskaa") oli suuri Etelä-Amerikassa elänyt nisäkäs, joka ilmestyi myöhäisellä mioseenikaudella (noin 10 miljoonaa vuotta sitten) ja katosi myöhäisellä pleistoseenikaudella (noin 20 000 vuotta sitten). Tällä kasvinsyöjällä oli jopa 44 hammasta kasvien pureskeluun.


title: Asta Ikonen

text: Asta Ikonen on suomalainen nuortenkirjailija. Hänen teoksiaan ovat "Kaktus hangella", "Kettukujan tytöt", "Mia ja muutosten kevät", "Jutan unelmahevonen", "Kettukujalta kuuluu", "Näytös alkaa", "Noora", "Luokan makein lomaromanssi" ja "Kettukuja vaarassa".


title: Asta Ikonen

text: Ikonen on myös kääntänyt englanninkielistä nuortenkirjallisuutta suomeksi. Pitkän tauon jälkeen hän on alkanut taas kirjoittaa ja häneltä on ilmestynyt yhdeksän uutta kirjaa: Deittaillaan, Milla maalaismaisemissa, Sara ylittää esteet, Jennan heppakesä, Rakkautta rappukäytävässä, Roosan rokkibändi, Rakkautta rantahuvilassa, Vikuri nostaa laukan, Mintun ratsutalli ja Jennan heppatalvi, joka on jatkoa edelliselle kirjalle, Jennan heppakesälle.


title: Asta Ikonen

text: Ikonen on nykyään profiloitunut hevoskirjailijaksi, ja hänen teoksiaan on käännetty ranskaksi ja myyty Kanadaan.


title: Fthiotis

text: Fthiotis (; ) eli Fthiotiin alueyksikkö (Περιφερειακή ενότητα Φθιώτιδας, "Perifereiakí enótita Fthiótidas") on yksi Kreikan alueyksiköistä. Se sijaitsee Keski-Kreikan alueella ja sen hallinnollinen keskus on Lamía. Alueyksikön pinta-ala on 4 440 neliökilometriä ja asukasluku 158 231 (vuonna 2011).


title: Fthiotis

text: Fthiotis sijaitsee keskisessä Manner-Kreikassa. Fthiotiin eteläpuolella rajanaapureina ovat Boiotia ja Fokis. Lounaassa sijaitsee Aitolia-Akarnania, lännessä Evrytanía, pohjoisessa Kardítsa ja Lárisa. Koilliseen Fthiotiista sijaitsee Magnesia. Alueyksikkö perustettiin vuoden 2011 alussa Kallikrates-suunnitelman myötä ja se korvasi tuolloin lakkautetun Fthiotiin prefektuurin (Νομός Φθιώτιδας, "Nomós Fthiótidas").


title: Fthiotis

text: Alueyksikkö jakaantuu seitsemään kuntaan seuraavasti:


title: Fthiotis

text: Fthiotis on Kreikan historiallisia maakuntia ja peräisin antiikin ajalta. Antiikin aikana se käsitti Farsaloksen kaupunkivaltion ympäristön, ja se oli yksi antiikin Thessalian neljästä tetrarkioiksi kutsutusta pääalueesta. Laajemmassa merkityksessä Fthiotis käsitti myös Akhaia Fthiotiin alueen. Kreikkalaisessa perinteessä Fthiotis oli aluetta, jossa sijaitsi alkuperäinen Hellas, joka antoi myöhemmin nimensä koko Kreikalle.


title: IFUTURELIST

text:
iFUTURELIST (äännetään ""I, futurist"", suom. ""minä, futuristi"") on japanilaisen muusikko/säveltäjän Akira Yamaokan ensimmäinen albumi. Yamaoka on parhaiten tunnettu muun muassa Konamin pelien musiikeista ja ääniefekteistä, esimerkiksi Silent Hill ja Bemani. Albumin sävy on tietynlaista elektronista musiikkia, muistuttaen Bemani-pelisarjan musiikkia, vaikka mukana onkin muutama samankaltainen laulu kuin Silent Hill:ssa. Albumi sisältää myös remix-versiot hänen töistään "beatmania IIDX" -pelissä.
MusicBrainz


title: Taiteen perusopetus

text: Taiteen perusopetus on varsinaisen koulun ulkopuolella lapsille ja nuorille järjestettävää vapaaehtoista taidekoulutusta. Usein järjestäjänä on kunta. Taiteen perusopetusta antavia oppilaitoksia ovat esimerkiksi kuvataidekoulut, sanataidekoulut, musiikkiopistot ja tanssiopistot. Lisäksi on oppilaitoksia, joiden opetusalana on jokin muu taiteen ala, esimerkiksi sirkus, teatteri, arkkitehtuuri tai käsityöt. Opetusta antavat merkittävissä määrin myös kansalais- ja työväenopistot.


title: Taiteen perusopetus

text: Opetus jakaantuu yleiseen ja laajaan oppimäärään.


title: Taiteen perusopetus

text: Koulutus on yleensä maksullista, mutta sitä ei saa järjestää voiton tavoittelemiseksi. Suomessa opetushallitus antaa osalle koulutuksen järjestäjistä avustuksia. Oppilaitoksilla on lisäksi oltava opetushallituksen ohjeisiin perustuvat opetussuunnitelmat. Lisäksi opettajille on pätevyysvaatimukset.


title: Taiteen perusopetus

text: Taiteen perusopetusta järjestetään myös aikuisille, tavallisesti kansalais- ja työväenopistoissa.


title: Main Tower

text: Main Tower on toimistokäytössä oleva pilvenpiirtäjä Frankfurt am Mainin kaupungissa, Saksassa. Se on rakennettu vuosina 1996–1999. Rakennus yltää 200 metrin korkeuteen ja siinä on 56 maanpäällistä sekä viisi maanalaista kerrosta. Sen suunnittelusta on vastannut arkkitehtitoimisto Schweger + Partner. Pilvenpiirtäjän rakentaminen maksoi noin 350 miljoonaa euroa. Se oli ensimmäinen yleisellä näköalatasanteella varustettu pilvenpiirtäjä Frankfurtissa.


title: Ilja Kasafutdinov

text: Ilja Kasafutdinov on venäläinen kirjailija. Suomeksi häneltä on julkaistu "Punainen susi" vuonna 1984 WSOY:n Neuvostokirjallisuutta-sarjassa.


title: Saksinuolikko

text: Saksinuolikko ("Ptereleotris evides") on nuolikoihin kuuluva kala.


title: Saksinuolikko

text: Saksinuolikko kasvaa noin 12 cm pitkäksi. Sen vartalo on edestä vaaleansininen, takaa ruskea. Leveät evät vatsa- ja selkäpuolella ovat myös ruskeat.


title: Saksinuolikko

text: Saksinuolikko elää luonnossa koko Indopasifisella merialueella. Se pysyttelee varsin matalissa vesissä: tyypillisesti noin puolentoista metrin syvyydessä.


title: Saksinuolikko

text: Saksinuolikko on vilkas ja enemmän esillä kuin muut nuolikot. Se voi olla aggressiivinen lajitovereita tai muita suunnilleen saman muotoisia kaloja kohtaan.


title: Saksinuolikko

text: Saksinuolikko syö eläinplanktonpitoista ruokaa sekä vedestä että pohjalta.


title: Trianon (Frankfurt am Main)

text: Trianon on pilvenpiirtäjä Frankfurt am Mainin kaupungissa, Saksassa. Se on rakennettu vuosina 1989–1993. Sen suunnittelusta ovat vastanneet arkkitehtitoimistot Albert Speer & Partner, Hentrich, Petschnigg & Partner ja Novotny Mähner Assoziierte. Rakennuksen tieltä purettiin vuonna 1964 valmistunut 12-kerroksinen BfG Bankin rakennus. Trianon yltää 186 metrin korkeuteen ja siinä on 45 maanpäällistä sekä neljä maanalaista kerrosta.


title: Jaroslav Bába

text: Jaroslav Bába (s. 2. syyskuuta 1984 Karviná, Tšekkoslovakia) on tšekkiläinen korkeushyppääjä ja olympiamitalisti.


title: Jaroslav Bába

text: Bába kilpaili 2001 Debrecenin alle 18-vuotiaiden MM-kisoissa, joissa hän sijoittui korkeudessa kymmenenneksi tuloksella 205. Seuraavana vuonna hän hyppäsi Kingstonin nuorten MM-kisoissa kahdeksanneksi tuloksella 218. Birminghamin sisäratojen MM-kisoissa 2003 hän oli yhdeksäs hypättyään 225. Hän voitti alle 20-vuotiaiden EM-kultaa Tampereella tuloksella 228. Myöhemmin samana vuonna hän sijoittui yhdenneksitoista Pariisin ulkoratojen MM-kisoissa. Bába voitti Budapestin sisäratojen MM-kisoissa 2004 MM-pronssia tuloksella 225. Samana vuonna Ateenan olympialaisissa hän voitti olympiapronssia tuloksella 234. Kauden lopussa hän oli seitsemäs.


title: Jaroslav Bába

text: Bába oli 2005 neljäs sisäratojen EM-kisoissa ja viides Helsingin MM-kisoissa. Hän voitti alle 23-vuotiaiden Euroopan-mestaruuden Erfurtissa tuloksella 229. Kauden lopussa hän sijoittui seitsemänneksi. Ulkoratakaudella 2006 Bába ei kilpaillut. Osakan MM-kisoissa 2007 hän oli kahdeksas. Seuraavana vuonna hän sijoittui yhdeksänneksi Valencian halli-MM-kisoissa ja kuudenneksi Pekingin olympialaisissa. Bába karsiutui loppukilpailusta Torinon EM-hallikisoissa 2009. Myöhemmin samana vuonna hän oli toinen Euroopan joukkuemestaruuskilpailuissa Leiriassa, viides Berliinin MM-kisoissa ja toinen . Dohan sisäratojen MM-kilpailuissa 2010 hän karsiutui loppukilpailusta. Barcelonan EM-kisoissa 2010 hän sijoittui viidenneksi. Pariisin EM-hallikilpailuissa 2011 hän sijoittui toiseksi tuloksella 234 cm. Euroopan joukkuemestaruuskilpailuissa hän oli kolmas ja Daegun MM-kilpailuissa neljäs. Vuonna 2012 hän sijoittui kahdeksanneksi Helsingin EM-kilpailuissa, mutta karsiutui loppukilpailusta Istanbulin sisäratojen MM-kilpailuissa ja Lontoon olympialaisissa. Göteborgin EM-hallikilpailuissa 2013 hän sijoittui kolmanneksi, mutta karsiutui loppukilpailusta Moskovan MM-kilpailuissa. Vuonna 2014 hän oli kolmas Euroopan joukkuemestaruuskilpailuissa ja neljäs Zürichin EM-kilpailuissa. Seuraavana vuonna hän sijoittui viidenneksi Prahan EM-hallikilpailuissa ja seitsemänneksi Pekingin MM-kilpailuissa. Vuonna 2016 hän oli seitsemäs Amsterdamin EM-kilpailuissa ja neljästoista Rio de Janeiron olympialaisissa. Hän on lisäksi voittanut kotimaansa mestaruuksia.


title: Doink the Clown

text:
Doink the Clown on amerikkalaisen vapaapainin ammattilaisotteluissa esiintynyt hahmo, joka teki debyyttinsä WWF:ssä (nyk. WWE:ssä) vuonna 1993. Doink the Clownia esitti alun perin Matt Osborne, mutta hän ei ollut ainoa. Hänen gimmickinsä (painihahmonsa) oli sirkuspelle. Doink the Clown piti sisääntulomusiikkinaan kuuluisaa sirkusmusiikkia "Gladiaattorien tulo".
Hänen lopetusiskujaan olivat "The Whoopee Cushion" sekä "The Stump Puller". Hänen kanssaan painikehässä taistelivat miniclownit Dink, Wink ja Pink. Viimeksi Doink the Clown esiintyi WWE:ssä kesäkuussa 2007 Saturday Night´s Main Eventissa.


title: HSBC Tower

text: HSBC Tower on pilvenpiirtäjä Lontoon Docklandsin alueella Canary Wharfissa. Se toimii pankkitoimintaa harjoittavan HSBC:n kansainvälisenä pääkonttorina ja rakennettiin vuosina 1999–2002. Rakennuksen suunnittelusta on vastannut Norman Fosterin arkkitehtitoimisto. Se yltää 200 metrin korkeuteen ja siinä on 42 kerrosta. Fuhtikuussa 2007 pilvenpiirtäjä myytiin Ison-Britannian kaikkien aikojen suurimmassa kiinteistökaupassa 1,09 miljardilla Englannin punnalla espanjalaiselle kiinteistöyhtiölle Metrovacesalle.


title: Rämetulikärki

text: Rämetulikärki eli vanhalta nimeltään norsunluutikka ("Campephilus principalis") on virallisesti uhanalainen tikkalaji, joka kuitenkin on mielletty de facto sukupuuttoon kuolleeksi. Se oli vielä 1930-luvulla yleinen Yhdysvaltain kaakkoisosien ja Kuuban vanhoissa metsissä, mutta lajin yksilömäärä laski laskemistaan metsäteollisuuden ja metsästyksen myötävaikuttamana. Viimeinen varma havainto linnusta sijoittuu vuodelle 1987, minkä jälkeen lajin ehdotettiin kuolleen sukupuuttoon. Vuonna 2005 tiedemaailmaa järisytti väite, että laji oli nähty Arkansasin luonnossa. Nyt jotkut epäilevät löydön todenperäisyyttä. Rämetulikärki on maailman kolmanneksi suurin tikkalaji keisaritulikärjen ja isohelmitikan jälkeen.


title: Rämetulikärki

text: Rämetulikärki on kookas, mustavalkoinen tikka, jonka päässä on korkea punainen (koiras) tai musta (naaras) töyhtö. Laji muistuttaa ulkonäöltään Pohjois-Amerikassa yleisenä esiintyvää amerikanpalokärkeä ("Dryocopus pileatus"), mutta on sitä suurempi. Muita eroja ovat esimerkiksi se, että rämetulikärjellä nokka on kokonaan valkoinen, amerikanpalokärjellä puolestaan osittain musta tai harmaa. Tulikärjen töyhtö on yläosastaan musta, palokärjen kokonaan punainen. Päänsivun ja kaulan valkoiset kuvioinnit ovat lajeilla hieman erilaiset, eikä rämetulikärjellä ole poskessa punaista läiskää niin kuin koiraspuolisella amerikanpalokärjellä on. Merkittävin ero on kuitenkin se, että rämetulikärjen selkä ja siivet ovat suurelta osin valkoiset; amerikanpalokärjellä ne ovat kokonaan mustat.


title: Rämetulikärki

text: Rämetulikärjen siipiväli on 75 cm ja ruumiin pituus on 48–53 senttimetriä.


title: Rämetulikärki

text: Rämetulikärki lentää suoraviivaisesti eikä aaltoillen, toisin kuin monet pienet tikkalajit.


title: Rämetulikärki

text: Rämetulikärki esiintyi vielä 1900-luvulla Yhdysvaltojen (alalaji "principalis") kaakkoisosien alangoilla ja Kuubassa (alalaji "bairdii") kasvavissa aarniometsissä. 2000-luvun väitetyt havainnot on tehty laajoilla suoalueilla ja tulvarämeillä.


title: Rämetulikärki

text: Rämetulikärjen pääravintoa ovat suuret kovakuoriaisten toukat, joita se kaivaa nokallaan vanhojen puiden rungoista.


title: Rämetulikärki

text: Rämetulikärjen uhanalaistuminen johtui sekä sen elinympäristöjen raivaamisesta maatalouden käyttöön että metsästyksestä. Yhdysvalloissa viimeisin varma havainto yksinäisestä, parittomasta naaraasta tehtiin vuonna 1944, jolloin laji luokiteltiin sieltä hävinneeksi. Kuubassa lajia ei ole varmuudella nähty vuoden 1987 jälkeen; tosin vuodelta 1992 on yksi epävarma havainto. Rämetulikärki luokiteltiin vuonna 1996 sukupuuttoon kuolleeksi.


title: Rämetulikärki

text: Science-lehti uutisoi huhtikuussa 2005, että Mississippijoen laaksossa Yhdysvaltojen Arkansasin itäosassa on havaittu ainakin yksi elävä rämetulikärki. Tällä 250 neliökilometrin suuruisella kosteikkoalueella suoritettiin laajoja etsintöjä vuosina 2005 ja 2006, mutta niiden ainoaksi tulokseksi jäi neljä nopeaa ja epävarmaa havaintoa lentävästä linnusta. Etsintöjä on jatkettu edelleen, ja apuna käytetään videokuvaa ottavia robotteja.


title: Rämetulikärki

text: Vuoden 2006 lopulla raportoitiin, että Floridassa oli tehty 14 mahdollista rämetulikärkihavaintoa, joista yksi koski kahta samanaikaisesti nähtyä yksilöä.


title: Rämetulikärki

text: Silminnäkijät eivät ole onnistuneet saamaan yhtään valokuvaa rämetulikärjiksi olettamistaan linnuista, ja lyhyen videon sekä äänitallenteiden sisällöstä ollaan erimielisiä. Todisteiden puutteen takia monet ornitologit ja lintuharrastajat uskovatkin, että väitetyt havainnot koskevat samannäköistä amerikanpalokärkeä.


title: Rämetulikärki

text: Rämetulikärjestä on olemassa muutama vanha, mustavalkoinen valokuva ja lyhyt video. Viimeisimmät niistä otettiin vuonna 1938 Koillis-Louisianassa ja vuonna 1948 Kuubassa. Maailman museoissa on yli 400 tämän lajin näytettä ja täytettyä yksilöä. Suurimmat kokoelmat ovat kahdessa yhdysvaltalaisessa museossa, joissa kummassakin on noin 30 näytettä.


title: Follow Down That River

text: Follow Down That River on hard rock -yhtye Leveragen vuonna 2007 julkaistu neljä kappaletta sisältävä EP. Se debytoi Suomessa virallisen singlelistan sijalla 15.Kappale "Follow Down That River" on yhtyeen debyyttialbumilta "Tides". Raidat "Waterfall" ja "Land of Flames" julkaistiin alun perin "Tidesin" japanilaisessa versiossa bonusraitoina. "Stranger (live)" on taltiointi yhtyeen konsertista Helsingin Tavastialla 15. helmikuuta 2007.


title: Turjanlinna

text: Turjanlinna on Suomussalmella Kiantajärven Niskaselän pohjoisrannalla vastapäätä Ämmänsaarta sijaitseva kirjailija Ilmari Kiannon entinen asuinpaikka. Kianto asui Turjanlinnassa perheensä kanssa vuosina 1912–1949 ja vietti tämän jälkeenkin siellä kesät 1950- ja 1960-luvuilla, vaikka asuikin talvet Helsingissä.


title: Turjanlinna

text: Kiannon isä Suomussalmen kirkkoherra "August Benjamin Calamnius" omisti Turjanlinnan edustalla Niskaselän "Niettussaaressa" pienen 1881 pystytetyn "Niettula" -nimisen kalamajan, jota hän käytti kala- ja huviretkillä. Kianto poikkesi usein siellä ja hänen huomionsa kiintyi saaren pohjoispuolella salmen takana jyrkkänä kohoavaan hietikkorantaiseen metsäiseen rinteeseen. Kianto halusi hankkia paikan itselleen ja anoi alueen omistaneelta Metsähallitukselta sen erottamista vuokrapalstaksi. Hän saikin erotettua itselleen Leppikannan niemestä seitsemän hehtaarin suuruisen palstan, jolle hän alkoi rakennuttaa itse suunnittelmaansa taloa 1910. Rakennustöiden aikana Kianto asui kesäisin Niettussaareen pystyttämässään yksinkertaisessa yksihuoneisessa mökissä, josta hän saattoi valvoa töiden edistymistä. Mökkiä kutsuttiin "Saaren Pyhätöksi" tai "Punaisen viivan majaksi". Jälkimmäisen nimen se oli saanut siksi, että Kianto viimeisteli samannimisen romaaninsa tässä mökissä vuosina 1908–1909. Turjanlinnan rakennustyöt, joita johti Kajaanin maaseurakunnasta kotoisin ollut kirvesmies "Juho Väisänen", valmistuivat 1912 ja Kianto saattoi muuttaa uuteen kotiinsa perheineen. Taloa kutsuttiin aluksi Korpilinnaksi tai Leppikannaksi mutta myöhemmin sille vakiintui nimeksi Turjanlinna.


title: Turjanlinna

text: Turjanlinnan päärakennus oli keskiosaltaan kaksikerroksinen kelohongista rakennettu pärekattoinen hirsirakennus, joka oli kooltaan 20x9 metriä. Rakennuksen alakerrassa oli iso pirtti koristemaalattuine uuneineen, sali, peräsalonki erkkereineen ja värillisine ikkunaruutuineen sekä Kiannon poikien käytössä tavallisesti ollut nurkkakamari. Pirtin keskellä oli puinen tukipilari, johon Kianto oli kaivertanut erilaisia suomen- ja latinankielisiä mietelauseita. Peräsalongista pääsi myös verannalle, joka oli kesäisin humalaköynnösten peittämä. Turjanlinnan yläkerrassa oli Ilmari Kiannon oma työ- ja makuuhuone "Paratiisi", jonne noustiin portaita alakerran eteishallista. Työhuoneesta oli pääsy yläkerran ulkoparvekkeelle, josta avautui näköala Niskaselälle. Eteishalli, portaikko ja Kiannon työhuone olivat täynnä erilaisia Kiannon elämään liittyneitä muistoesineitä, valokuvia ja tauluja. Kiannon työhuoneessa oli myös hänen suuri useamman tuhannen niteen kirjastonsa.


title: Turjanlinna

text: Turjanlinnan rakennusryhmään kuului päärakennuksen lisäksi sen pohjoispuolella sijainnut navetta- ja makasiinirakennus ja itäpuolella ollut liiterirakennus, jonka eteläpäädyssä oli pyöreät ikkunat Niskaselälle päin. Lisäksi rannassa oli 1913 valmistunut savusauna ja hieman kauempana pieni jäkäläriihi. Turjanlinnaan ei ollut tieyhteyttä, mutta sinne johti läheisestä Hulkonniemen kylästä pari kilomeriä pitkä polku, jonka varrella oli Kiannon kirjoittamia opastetekstejä ja varoituksia. Turjanlinnan pihapiirissä oli myös metsästä löydetystä konkelosta kaiverrettu "Turjanlinnan piru".


title: Turjanlinna

text: Turjanlinnasta muodostettiin itsenäinen 12 hehtaarin tila 1936. Kianto ei rahavaikeuksiensa vuoksi kyennyt maksamaan siitä määrättyä lunastushintaa, mutta sai kuitenkin lopulta tilan hallintaansa maatalousministeriön päätöksellä. 1930-luvun lopulla Turjanlinna oli myös vaarassa joutua pakkohuutokauppaan Kiannon velkojen takia, mutta Kianto onnistui keräämään tarvittavat rahat kansalaiskeräyksen avulla, ja huutokauppa peruuntui. Tilaan kuuluivat Leppikannan niemen lisäksi läheiset kalavedet ja Niettussaari. Alue oli suureksi osaksi mäntymetsää, ainoa viljelysmaa oli pieni perunapelto ja vähäinen niittyala. Kalavedet olivat sen sijaan hyvät ja kala muodostikin tärkeän osan Kiannon perheen ruokapöydässä. Turjanlinnaan kuului myös kolmen kilometrin päässä pohjoisessa sijaitseva "Ahvensaari", jonne oli rakennettu "Hölmölä"-niminen kalamaja ja erillinen saunarakennus. Tätä majaa Kianto käytti kalaretkillään sekä hillan- ja mustikanpoimintaretkien tukikohtana.


title: Turjanlinna

text: Talvisodan alettua venäläiset joukot pääsivät nopeasti etenemään lähelle Suomussalmen kirkonkylää pohjoisesta Juntusrannasta. Kianto joutui perheineen pakenemaan 7. joulukuuta 1939 Turjanlinnasta. Ensimmäisen yön he viettivät vastarannalla Ämmänsaaren puolella Suomussalmen Kurimon kunnalliskodissa. Kianto joutui myös todistamaan saman päivän iltana tapahtunutta Suomussalmen kirkonkylän paloa. Seuraavana päivänä perhe jatkoi pakomatkaansa ensin Ämmän ruukille, sieltä Hyrynsalmelle ja lopulta Muhokselle ja Raaheen.


title: Turjanlinna

text: Venäläisten joukkojen hallitessa Hulkonniemen aluetta ja Suomussalmen kirkonkylää Turjanlinna toimi suomalaisten joukkojen huoltokeskuksena 12. joulukuuta alkaen. Tässä yhteydessä eräs suomalainen sotamies löysi 17. joulukuuta Turjanlinnan eteisen pöydältä sikarilaatikon, jonka kanteen oli kirjoitettu venäjänkielistä tekstiä. Löytäjä lähetti laatikon eteenpäin, olettaen sen sisältävän tärkeitä sotilaallisia tietoja. Tosiasiassa laatikon oli jättänyt Kianto itse ja siihen oli kirjoitettu seuraavat lauseet: ""Huomio: saari tuolla tyhjä samoin huvila itäänpäin ja muut rakennukset. Tunnen Moskovan olin siellä 1901-03."" laatikon kannessa ja sikarien suojuspaperissa ""Venäläiset toverit. Kunnioittakaa ohimenollanne tätä taloa. Täällä asuu köyhä kirjailija."". Tämän tekstin perusteella Kianto tuomittiin myöhemmin sotapetoksesta.


title: Turjanlinna

text: Suomalaiset joukot joutuivat vetäytymään Turjanlinnan alueelta 18. joulukuuta Niskaselän eteläpuolelle ja 18.–27. joulukuuta alue oli venäläisten hallussa. Jotta venäläiset eivät olisi voineet käyttää Turjanlinnaa majapaikkana, 20. joulukuuta lähetettiin kolmihenkinen partio polttamaan Turjanlinnan rakennukset. Ainoastaan sauna ja jäkäläriihi säästyivät tuholta. Edellinen siksi, että siellä oli kaatuneen suomalaisen sotilaan ruumis ja jälkimmäinen, koska se oli syrjässä muista rakennuksista. Niettussaaren rakennuksista vanha kalamaja Niettula hajosi kranaattitulessa ja Kiannon rakennuttama Saaren Pyhättö paloi. Venäläiset vetäytyivät Turjanlinnan alueelta suomalaisten hyökkäyksen tieltä pohjoiseen 27. joulukuuta. Turjanlinnan lähiympäristön taisteluissa kaatui kaikkiaan 77 ja haavoittui 250 suomalaista, venäläisiä kaatui noin 200. Haavoittuneiden suomalaisten joukossa oli myös Kiannon poika "Jormo Gabriel Sotavalta Kianto", joka haavoittui vain parin kilometrin päässä kodistaan.


title: Turjanlinna

text: Palattuaan 1940 Suomussalmelle Kianto joutui asumaan aluksi Hölmölän kalamajassa ja sisarensa "Aina Calamniuksen", "vanhan postineidin", omistamassa "Teräväniemi" -nimisessä huvilassa, joka sijaitsi muutamia kilometrejä itään Turjanlinnasta. Turjanlinnan rakennuksista olivatt jäljellä savusauna ja jäkäläriihi. Jäkäläriihi muutettiin "Kohtalon korsuksi" kutsutuksi keittiötilaksi ja Niettussaaren tykistötulessa hajonneen kalamajan hirsistä rakennettiin sen jatkoksi 1940–1941 "Ikin Tupa" asuintilaksi. Kianto sai valtiolta korvausta kärsimistään aineellisista menetyksistä, mutta korvausrahat kuluivat suureksi osaksi muihin menoihin ja varsinaisen Turjanlinnan jälleenrakennus pysähtyi muutaman hirsikerran pystyttämiseen. Kiannon perhe asui Turjanlinnan alueella alun perin väliaikaisiksi tarkoitetuissa tiloissa vuosina 1940–1948. Navetta-makasiinirakennuksen raunoille pystytettiin 1945 "Tietäväisen temppeliksi" kutsuttu ulkorakennus, jonka yhteydessä oli myös heinälato. Ulkorakennuksen pystyttäneen Tietäväinen-nimisen urakoitsijan oli määrä rakentaa myös uusi päärakennus, mutta Kianto havaitsi palattuaan seuraavana keväänä Helsingistä Suomussalmelle joutuneensa urakoitsijan huijaamaksi, työ ei ollut edistynyt luvatulla tavalla.


title: Turjanlinna

text: Vanhan Turjanlinnan paikalle rakennettiin monien vaikeuksien jälkeen Kiannon kustantajan Otavan taloudellisella tuella uusi kaksikerroksinen rakennus, jonka harjannostajaiset olivat syksyllä 1947. Rakennus ei kuitenkaan ehtinyt olla kauan käytössä, vaan paloi lämmitettäessä muurausvirheen takia 1. heinäkuuta 1949. Koska Turjanlinnaan ei ollut tieyhteyttä, palokunta pääsi paikalle vain veneellä, ja siihen mennessä rakennus oli jo palanut maan tasalle. Myös Kiannon omistama irtaimisto tuhoutui suureksi osaksi tulipalossa. Rakennusta ja irtaimistoa ei ollut vakuutettu eikä Kiannolla ollut tämän jälkeen varaa rakentaa uutta taloa palaneen tilalle. Uuden Turjanlinnan palon jälkeen Kianto asui Turjanlinnan Ikin Tuvassa enää kesäisin, vuoteen 1968 saakka, ja vietti talvet Helsingissä Otavan järjestämässä asunnossa. Hölmölän kalamaja oli säästynyt sodan tuhoilta, mutta vuonna 1959 Ahvensaari jäi veden alle, kun järven vedenpintaa nostettiin voimalaitossäännöstelyn alkaessa. Kianto haudattiin oman toivomuksensa mukaan Niettussaareen 1970. Tätä nykyä Turjanlinnan jäljellä olevat rakennukset ovat museona, jonka omistaa "Ilmari Kiannon Turjanlinna Oy". Siihen pääsee tutustumaan kesäisin järjestättävien laivaristeiliyjen yhteydessä.


title: Turjanlinna

text: Turjanlinna ja Niettussaari on luokiteltu Suomen valtakunnallisesti merkittäviin rakennettuihin kulttuuriympäristöihin osana Kuhmon ja Suomussalmen karelianistisiä kohteita.. Ne on luokiteltu myös Kainuun maakunnallisesti merkittäviin rakennushistoriallisiin kohteisiin.


title: Aarne Ehojoki

text: Huugo Aarne Eliel Ehojoki (25. kesäkuuta 1913 Haapavesi – 30. heinäkuuta 1998 Iniö) oli suomalainen arkkitehti. Hän suunnitteli useita merkittäviä julkisia rakennuksia, asuntoalueita ja liikerakennuksia.


title: Aarne Ehojoki

text: Ehojoki on suunnitellut muun muassa Turun yliopiston rakennuksia. Hän sai professorin arvonimen vuonna 1978.


title: Christopher Hornsrud

text: Christopher Andersen Hornsrud (15. marraskuuta 1859 – 12. joulukuuta 1960) oli norjalainen Työväenpuolueen poliitikko. Hän syntyi Vikersundissa ja toimi vuonna 1928 lyhyesti maansa pääministerinä. Hän kuoli 101-vuotiaana ja on siten Norjan historian kaikkien aikojen pitkäikäisin pääministeri.


title: Mikko Haanpää

text: Mikko Jaakko Ehto Haanpää (3. lokakuuta 1875 Pulkkila – 3. syyskuuta 1954 Piippola) oli keskipohjalainen maanviljelijä, kunnallispoliitikko ja kirjailija Pentti Haanpään isä. Mikko Haanpää kirjoitti myös itse joitain kaunokirjallisia teoksia.


title: Mikko Haanpää

text: Mikko Haanpään vanhemmat olivat maanviljelijä ja valtiopäivämies Juho Haanpää ja talollisentytär "Liisa Haaraniemi". Haanpää vieraantui jo varhain kotoaan ja hän yritti aluksi pitää maatilaa yhdessä veljensä kanssa mutta myi pian pois osuutensa. Tämän jälkeen hän vaelsi muutamia vuosia jätkänä ja pelimannina kunnes kävi sitten Haapaveden kansanopiston 1897–1898. Opiston käytään Mikko Haanpää lähti 1899 siirtolaiseksi Yhdysvaltoihin ja siellä hän meni 1902 naimisiin "Maria Susanna (Sanna) Keckmanin" (1877–1950) kanssa. Pariskunta palasi Suomeen 1904 ja he asuivat aluksi vähän aikaa Haapavedellä kunnes Mikko Haanpää osti Pulkkilan Leskelän kylästä Makkosen rappiotilan jota hän sitten viljeli seuraavat 13 vuotta. Tällä tilalla syntyi myös 1905 hänen vanhin poikansa Pentti. Myytyään Makkosen tilan Mikko Haanpää osti samasta kylästä Nivalan kruununtorpan, haki sen itsenäiseksi tilaksi ja laajensi tilaa myöhemmin maakaupoilla.


title: Mikko Haanpää

text: Mikko Haanpää oli mukana kunnallispolitiikassa, osuustoiminnassa sekä sosialidemokraattisen puolueen, maalaisliiton ja pienviljelijäpuolueen paikallisosastojen toiminnassa. Hän kirjoitti ahkerasti sanomalehtiin artikkeleita, pakinoita, kertomuksia, maaseutukirjeitä yms. käyttäen nimimerkkejä "M.E.H." ja "Nivan äijä". Haanpää oli alkanut kirjoittaa jo Amerkan-siirtolaisena ollessaan sikäläisiin suomalaisiin lehtiin ja samoihin aikoihin hän julkaisi ensimmäiset kaunokirjalliset kertomuksensa.


title: Mikko Haanpää

text: Vuonna 1916 Mikko Haanpää julkaisi "Hätämaan Jussin unikirjan" joka perustui samassa Leskelän kylässä eläneen kansanparantaja ja tietäjä Jussi Luomajoen antamiin tietoihin. Hän jatkoi saman aihepiirin käsittelyä vielä 1924 kirjoitetussa näytelmässään "Tietäjän talossa". Viimeksi Mikko Haanpää kirjoitti romaanikäsikirjoituksen "Kauneuden kirous" jota ei kuitenkaan painettu. Hän tarjosi käsikirjoitusta pojalleen Pentti Haanpäälle ja tämä alkoikin suunnitella sen pohjalta "Sisarukset"-nimistä romaania. Tämä romaani ei kuitenkaan toteutunut mutta romaanin alusta Pentti Haanpää teki kertomuksen "Lähtö maailmalle" ja hän julkaisi romaania varten kirjoittamaansa materiaalia myös kertomuskokoelmassa "Heta Rahko korkeassa iässä" (1947) ja romaanissa "Jauhot" (1949).


title: Tahroja paperilla

text: ”Tahroja paperilla” on Eppu Normaalin kappale yhtyeen albumilta "Historian suurmiehiä". Kappale julkaistiin albumilta myös singlenä ja siitä onkin tullut yksi yhtyeen tunnetuimmista ja suosituimmista kappaleita. Kappaleessa soittaa pianoa vieraileva muusikko, Safka.


title: Tahroja paperilla

text: Singlestä julkaistiin myös 50 kappaleen harvinaisuuspainokset, joiden kansissa on laulaja Martti Syrjän paljas takapuoli. Erikoispainoksista on tarjottu huutokaupoissa useita satoja euroja.Yö-yhtye julkaisi 10. huhtikuuta 2015 oman versionsa ”Tahroja paperilla” -kappaleesta. Versio tulee sisältymään "Eput rautaa II" -nimisellä tribuuttialbumilla, jolla eri artistit versioivat Eppu Normaalin kappaleita. Yö on kertonut ottavansa kappaleen myös kesän 2015 keikkaohjelmistoonsa.


title: Ōnin-sota

text: Ōnin-sota () oli sisällissota Japanissa Muromachi-kaudella vuosina 1467–1477. Sota aloitti sotivien valtioiden Sengoku-kauden, joka merkitsi pitkää daimioiden välistä kamppailua vallasta koko Japanissa.


title: Ōnin-sota

text: Sodan syynä olivat taloudelliset vaikeudet: vaikeat nälänhädät olivat aiheuttaneet lähes jokasyksyisiä kapinoita. Sota syttyi shōgunin perimystä koskeneesta kiistasta Ashikaga Yoshimasan pojan ja veljen Hosokawa Katsumoton ja Yamana Sōzenin välillä. Hosokawan "itäisellä" armeijalla oli shōgunin ja keisarin tuki, Yamanan "läntistä" puolta taas avusti Ōuchi-klaani. Sota raivosi pääasiassa Kioton ympäristössä tuhoten kaupunkia pahoin, mutta Sengoku-kaudella sodan päättymisen jälkeen taistelut levisivät provinsseihin.


title: Juho Haanpää

text: Juho (Joh.) Haanpää () oli keskipohjalainen maanviljelijä, valtiopäivämies ja kirjailija Pentti Haanpään isoisä.


title: Juho Haanpää

text: Juho Haanpää toimi nuoruudessaan kiertokoulun opettajana. Käytyään Nivalan Maliskylään perustetun kaksivuotisen maamieskoulun hän oli Pulkkilan Leskelän kylässä sijainneiden Myllymäen ja siihen liitetyn Leskisenojan tilojen tilanhoitajana kymmenisen vuotta ja hankki sen jälkeen nämä tilat omistukseensa.


title: Juho Haanpää

text: Haanpää oli Pulkkilan kunnallislautakunnan esimiehenä ja kunnankirjurina useita vuosia. Hän edusti Piippolan tuomiokuntaa talonpoikaissäädyssä vuosien 1882 ja 1897 valtiopäivillä. Vuoden 1882 valtiopäivillä Haanpää teki ehdotuksen kansakoulun käyntipakon säätämisestä ja vuoden 1897 valtiopäivillä hän ajoi raittiusasiaa muun muassa allekirjoittamalla anomuksia joilla pyrittiin laajentamaan kunnallisen kieltolain soveltamista väkijuomien myynnissä. Haanpää oli 1890-luvun lopulla jäsenenä myös valtion rautatiekomiteassa.


title: Juho Haanpää

text: Haanpää oli kotiseudullaan arvostettu juhlatilaisuuksien puheenpitäjä ja hän toimi myös maalaisasioitsijana hoitaen perunkirjoituksia, perinnönjakoja, huutokauppoja yms. Haanpää oli taitava seppä ja keksijä; hän suunnitteli ja rakensi erilaisia maatalouskäyttöön tarkoitettuja koneita ja laitteita. Haanpää rakensi myös myllyn patorakennelmineen ja siihen liittyneen tiilitehtaan Lamujokeen Myllymäen tilan kohdalle.


title: Juho Haanpää

text: Haanpää kirjoitti kotiseutunsa asioista sanomalehtiin ja tutustuttuaan vuoden 1882 valtiopäivien yhteydessä Helsingissä toiseen valtiopäivämieheen, kansankirjailija Pietari Päivärintaan, hän päätti kokeilla myös kansankuvausten kirjoittamista. Haanpää julkaisikin 1890-luvun alussa kaksi tällaista kuvausta.


title: Juho Haanpää

text: Juho Haanpää meni naimisiin 1864 talollisentytär Liisa Haaraniemen kanssa. Perheessä oli kaksitoista lasta joista yksi oli 1875 syntynyt Mikko Haanpää, kirjailija Pentti Haanpään isä.


title: Chapters

text: Chapters on Amorphiksen vuonna 2003 julkaistu toinen kokoelma-albumi. Kappaleet ovat yhtyeen viideltä ensimmäiseltä albumilta, ja se jäi Amorphiksen viimeiseksi julkaisuksi Relapse Recordsin kautta.


title: Harold Abrahams

text: Harold Abrahams (15. joulukuuta 1899 Bedford – 14. tammikuuta 1978) oli brittiläinen pikajuoksija ja olympiavoittaja.


title: Harold Abrahams

text: Harold Abrahams voitti 100 metrin juoksun olympiakultaa Pariisissa 1924. Hän juoksi ajan 10,6 neljänneserissä, välierissä ja finaalissa. Hän sai myös hopeaa 4 x 100 metrin viestissä ja sijoittui 200 metrillä kuudenneksi. Hänen ja Eric Liddellin olympiavoitoista kertoo vuonna 1981 valmistunut fiktiivinen elokuva "Tulivaunut".


title: Harold Abrahams

text: Abrahams toimi urheilu-uransa jälkeen BBC:n urheiluselostajana, The Sunday Timesin yleisurheilureportterina, Ison-Britannian Yleisurheiluliiton puheenjohtajana ja Kansainvälisen Yleisurheiluliiton jäsenenä. Hänen veljistään Sidney Abrahams oli Ison-Britannian mestari pituushypyssä ja Adolphe Abrahams tunnettu urheilufysiologi.


title: Eric Liddell

text: Eric Liddell (16. tammikuuta 1902 Tientsin Kiina – 21. helmikuuta 1945 Kiina) oli brittiläinen pikajuoksija ja olympiavoittaja, jonka elämäntarinan on tehnyt tunnetuksi elokuva Tulivaunut. Liddell myös pelasi rugbya Skotlannin maajoukkueessa.


title: Eric Liddell

text: Eric Liddell syntyi lähetyssaarnaajan poikana Kiinassa ja kuoli lähetyssaarnaajana samassa maassa. Hänet on myös sinne haudattu. Nykyisin haudalla on muistomerkki, joka sinne pystytettiin vuonna 1991.


title: Eric Liddell

text: Liddell opiskeli kotimaassaan Skotlannissa. Juoksuradalla hän juoksi pää takana ja kädet oudosti heiluen niin, ettei hän aikalaisten mielestä edes nähnyt minne oli menossa. Hänen arvioitiin juoksevan puhtaasti uskon voimalla.


title: Eric Liddell

text: Ennen Pariisin olympiakisoja 1924 Liddell oli suosikki 100 metrillä. Kuuluisaksi hän tuli kieltäytymällä kristillisen vakaumuksensa takia osallistumasta tuolle matkalle, koska sen alkuerät juostiin sunnuntaina. Skotlannissa hänestä tehtiin lähes maanpetturi ennen kisoja.


title: Eric Liddell

text: Kisoissa Liddell kuitenkin voitti ensin pronssia 200 metrillä ja lähti sitten mukaan myös 400 metrille. Alkuerien jälkeen hänellä oli vasta viidenneksi paras aika.


title: Eric Liddell

text: Kilpailussa Liddell juoksi kuin hurmiossa pää takana, kädet heiluen olympiasankariksi täysin yllättäen väärällä matkalla maailmanennätysajalla 47,6.


title: Eric Liddell

text: Eric Liddell voitti 400 metrin juoksun olympiakultaa Pariisissa 1924. Ennen kisoja hänen ennätyksensä oli 49,3, mutta Pariisissa hän voitti välieränsä ajalla 48,2 ja finaalin Euroopan ennätyksellä 47,6. Liddell sijoittui 200 metrillä pronssille. Hän oli Ison-Britannian ennätysmies 100 jaardilla, mutta hän kieltäytyi Pariisissa 100 metrin juoksusta, koska sen alkuerät juostiin sunnuntaina eikä Liddell uskonnollisena miehenä halunnut kilpailla pyhäpäivänä.


title: Eric Liddell

text: Myöhemmin Liddell useaan otteeseen korosti, että olympiakisojen pitää olla yksilöiden, ei kansakuntien välinen kilpailu.


title: Eric Liddell

text: Retorisesta rohkeudestaan huolimatta Liddellistä tuli kansallissankari aikaisempien maanpetossyytteiden jälkeen.


title: Eric Liddell

text: Eric Liddellin ja Harold Abrahamsin olympiavoitoista kertoo vuonna 1981 valmistunut tositapahtumiin pohjautuva elokuva "Tulivaunut". Toisin kuin elokuvassa, Liddell kieltäytyi juoksemasta 100 metriä jo kuukausia ennen kisoja, kun kisojen aikataulu julkaistiin.


title: Eric Liddell

text: Pariisin olympialaisten jälkeen hän palasi Kiinaan ja ryhtyi lähetyssaarnaajaksi. Hänen elämänsä päättyi vain 43-vuotiaana japanilaisten internointileirillä Kiinassa aivokasvaimeen ainoastaan kuusi kuukautta ennen kuin liittoutuneet tulivat ja vapauttivat leirin. Kuolinvuoteellaan japanilaisleirillä hän halusi viimeisenä musiikkinaan kuulla Sibeliuksen Finlandian.


title: Eric Liddell

text: Kun Liddell Pariisissa kieltäytyi juoksemasta 100 metrin alkuerissä, tuli toisesta britistä Harold Abrahamsista matkan olympiavoittaja. Skottivoittajaa saatiin odottaa aina Moskovan kisoihin 1980, jolloin boikottikisojen nopein satasella oli Alan Wells. Kun Wellsiltä kysyttiin oliko hän juossut mielessään vuoden 1924 voittaja Abrahams, Wells vastasi: ”En, tämä voitto kuuluu Eric Liddelille”.


title: Story – 10th Anniversary

text: Story – 10th Anniversary on Amorphiksen vuonna 2000 julkaistu kokoelma-albumi, joka julkaistiin Spinefarm Recordsin kautta.


title: Story – 10th Anniversary

text: Albumi nousi suomen virallisen listan sijalle 34.


title: Jackson Scholz

text: Jackson Volney Scholz (15. maaliskuuta 1897 Buchanan, Michigan – 26. lokakuuta 1986 Delray Beach, Florida) oli yhdysvaltalainen pikajuoksija ja olympiavoittaja.


title: Jackson Scholz

text: Scholz voitti olympiakultaa 4 × 100 metrin viestijuoksussa ja sijoittui 100 metrillä neljänneksi Antwerpenissa 1920. Neljä vuotta myöhemmin Pariisissa hän voitti 200 metrin juoksun olympiakultaa ajalla 21,6 ja sai 100 metrillä hopeaa. Amsterdamin olympiakisoissa 1928 Scholz sijoittui 200 metrillä neljänneksi, vaikka maalikuvan perusteella hän oli maalissa kolmantena. Tukholmassa 16. syyskuuta 1920 hän sivusi 100 metrin maailmanennätystä 10,6.


title: Jackson Scholz

text: Antwerpenin olympialaisten pikaviestin voittoaika 42,2 oli uusi maailmanennätys ja paransi Saksan nimissä ollutta edellistä ennätystä 0,1 sekunnilla. Joukkueessa olivat mukana myös Loren Murchison, Morris Kirksey ja Charles Paddock. Ennätys pysyi voimassa neljän vuoden ajan, kunnes Britannian joukkue rikkoi sen.


title: Ray Barbuti

text: Ray Barbuti (12. kesäkuuta 1905 Brooklyn, New York – 8. heinäkuuta 1988) oli yhdysvaltalainen pikajuoksija ja olympiavoittaja.


title: Ray Barbuti

text: Ray Barbuti, lempinimeltään ”Arkansasin härkä”, voitti olympiakultaa 400 metrin juoksussa Amsterdamissa 1928. Se oli Yhdysvaltain ainoa henkilökohtaisten juoksulajien kultamitali noissa kisoissa. Barbuti juoksi olympiafinaalissa ennätyksensä 47,8. Toisen kultamitalinsa hän sai 4 × 400 metrin viestissä, jossa syntyi ME-aika 3.14,2.


title: Shih Kien

text: Shih Kien (1. tammikuuta 1913 – 3. kesäkuuta 2009) oli hongkongilainen näyttelijä. Hän loi pitkän uran kantonilaisten wuxia-elokuvien parissa, mutta länsimaissa hänet muistetaan parhaiten roolista elokuvassa "Lohikäärmeen kidassa" ("Enter the Dragon", 1973).


title: Shih Kien

text: Kienille myönnettiin vuonna 1996 Golden Bauhinia -palkinto elämäntyöstään elokuvan alalla.


title: Okinotorishima

text:
Okinotorishima (, ”ulappalintusaari”) on Japanille kuuluva asumaton atolli Tyynen valtameren Filippiinienmeressä. Se on Japanin eteläisin piste. Atolliin kuuluu muutama pieni saari, jotka ovat laskuveden aikaan merenpinnan yläpuolella; atolli on itä-länsisuunnassa 4,5 kilometriä pitkä ja pohjois-eteläsuunnassa 1,7 kilometriä leveä. Okinotorishima sijaitsee 1 740 kilometriä lounaaseen Tokiosta ja 900 kilometriä lounaaseen Ogasawarasaarten Chichijimasta. Hallinnollisesti atolli kuuluu Tokion metropolin Ogasawaran kylään.
Okinotorishima on Japanin ja Kiinan välisen kiistan kohteena. Jos Okinotorishima katsotaan saareksi, Japani voi vaatia sen ympäriltä noin 400 000 neliökilometrin laajuisen yksinomaisen talousvyöhykkeen (EEZ). Kiinan ja Etelä-Korean mukaan Okinotorishima ei täytä saaren määritelmää. Aiemmin atollilla oli kuusi kohtaa, jotka nousivat merenpinnan yläpuolelle, mutta vuosien saatossa osa niistä hävisi eroosion myötä ja vuonna 1989 enää kaksi oli havaittavissa. Niiden suojelemiseksi Japani rakennutti niille betoniset jalustat ja aloitti vuonna 2011 noin 75 miljardia jeniä maksavan sataman rakentamisen.